|  |  |
| --- | --- |
| Iktatószám: FE/KTF/8705-33/2024.  Ügyintéző: Kapási Krisztián  dr. Buda Eszter | Tárgy: **Előzetes vizsgálati eljárást lezáró határozat** – a ”Mészkő és Dolomit” Kft. és a Mészkő-Polgár Kft. által kérelmezett a Székesfehérvár III.– gránit és a Székesfehérvár IV. – gránit védnevű bányatelkeken folytatott külszíni bányászati tevékenység kitermelési kapacitás bővítésének előzetes vizsgálata tárgyában indult eljárásban  Melléklet: 4\_1\_Szekesfehervar\_III\_granit\_banyamuvelesi\_terkep.pdf  4\_2\_Szekesfehervar\_IV\_granit\_banyamuvelesi\_terkep.pdf |

**HATÁROZAT**

**1.** A **”Mészkő és Dolomit” Kőbányászati és Ásványfeldolgozó Korlátolt Felelősségű Társaság** (székhely: 1091 Budapest, Üllői út 81. V. em. 44.; KÜJ: 100215027; KSH törzsszám: 11100685) és a **Mészkő-Polgár Korlátolt Felelősségű Társaság** (székhely: 1154 Budapest, Damjanich János utca 2.; KÜJ szám: 103554914; KSH törzsszám: 23419791) - a továbbiakban együtt: Ügyfél - kérelmére a Székesfehérvár III. – gránit (KTJ: 101865561; EOV koordináták (m): X= 207383; Y= 607357) és a Székesfehérvár IV. – gránit (KTJ: 101242681; EOV koordináták (m): X= 206865; Y= 607315) védnevű bányatelkeken folytatott külszíni bányászati tevékenység kitermelési kapacitás bővítésének (100.000 t/év mennyiségről 200.000 t/év mennyiségre) előzetes vizsgálata tárgyában indult eljárásban a benyújtott előzetes vizsgálati dokumentáció és mellékletei, valamint a kiegészítő adatszolgáltatás alapján az alábbiakat

**állapítom meg.**

**1.1.** **A tervezett tevékenység megvalósításából jelentős környezeti hatások nem származnak.**

**1.2. A tervezett tevékenység egységes környezethasználati engedélyhez nem kötött.**

**2. Tájékoztatom, hogy a tervezett tevékenység megkezdése előtt az alábbi engedélyek, hozzájárulások beszerzése szükséges:**

* 1. A Fejér Vármegyei Kormányhivatal Környezetvédelmi, Természetvédelmi és Hulladékgazdálkodási Főosztályánál (továbbiakban: Környezetvédelmi / Természetvédelmi / Hulladékgazdálkodási Hatóság) kérelmezni szükséges a FE/KTF/10997-23/2023. iktatószámú környezetvédelmi működési engedély módosítását.

**Határidő**: 2024. október 15.

* 1. A tervezett kitermelési kapacitás bővítésére vonatkozó Műszaki Üzemi Terv beszerzése szükséges.
  2. A Fejér Vármegyei Kormányhivatal Földhivatali Főosztálytól a termőföld végleges más célú hasznosítására vonatkozó engedély *a termőföld védelméről* szóló törvény alapján.

**3.** **Környezetvédelmi, természetvédelmi és hulladékgazdálkodási előírások:**

**3.1 Táj- és természetvédelmi előírások**

1. A bányászati tevékenységre vonatkozó alábbi táj- és természetvédelmi szempontú előírásokat mindazokkal ismertetni kell, akik a bányászati tevékenységben részt vesznek.
2. A bányaterületeken megjelenő védett állatok egyedeinek zavarása, veszélyeztetése, engedély nélküli elpusztítása, illetve a tájrendezett területeken vagy a bányagödrön belüli területeken megjelent (és megjelenő) védett növényfajok egyedeinek veszélyeztetése, károsítása, engedély nélküli elpusztítása tilos.
3. A bányák területén amennyiben előfordulnak idegenhonos, invazív növényfajok, azok egyedszámának csökkentése, illetve továbbterjedésük megakadályozása folyamatosan szükséges.
4. A cserjésekben fészkelő madárfajok védelme érdekében a cserjeirtási munkálatok elvégzése kizárólag fészkelési időn kívül (augusztus 15. – március 15. között) valósulhat meg.
5. A bányászati tevékenység folyamán a függőleges partfalak (fedőkőzet) létrejöttével a gyurgyalagok megjelenése nem zárható ki. A gyurgyalagokra és a parti fecskékre jellemző költési időszakban (április 15. – augusztus 15. között) lakott költőüregek esetén (amelynek kizárása csak a Duna-Ipoly Nemzeti Park Igazgatóság illetékes képviselőjének helyszíni ellenőrzése alapján állapítható meg), a költőüreges falak min. 20 m-es körzetében a bányászati tevékenységet szüneteltetni kell. Költés esetén ezek a partfalak kizárólag csak a költési időszakon kívül bonthatók meg, azok állékonyságát a költési időszakban biztosítani kell, költési időszakban min. 10 m-es előterükben munkagépekkel történő rendszeres közlekedés tilos.
6. A Székesfehérvár III. – gránit védnevű bányatelek Ny-i szegélyének közelében lévő kis tó valószínűsíthetően védett kétéltűeknek nyújt szaporodó- és élőhelyet. Ezen tó bolygatása, esetleges felszámolása csak szaporodási időszakon kívül történhet, azaz július 1. - március 15. között.
7. A letakarításra kerülő (termő)talaj (depónia), a bányatelken belül egyéb módon igénybevett, továbbá a tervidőszakban gyepesíteni tervezett területek gyomosodásának visszaszorításáról – rendszeres kaszálás útján – a tevékenység végzése során folyamatosan (az újonnan gyepesített területeken legalább évi háromszori kaszálással) gondoskodni szükséges.
8. A bányászati tevékenység kizárólag nappali, természetes fénynél végezhető.
9. A bányászati tevékenységgel érintett területen esetlegesen észlelt védett növényfaj egyedeinek áttelepítéséről bárminemű beavatkozás (pl. terepmunka, terület-előkészítés, egyengetés, töltés, tárolás, stb.) megkezdése előtt (természetvédelmi hatósági engedély birtokában) gondoskodni szükséges.
10. A védett növényfajok előfordulása miatt a Székesfehérvár 020196/1, 020196/3, 020196/4 hrsz.-ú ingatlanoknak, illetve a 020196/6 hrsz.-ú útnak a 15 m-es védősáv területén bányászati tevékenység és kapcsolódó tevékenység (pl. humuszleszedés, tárolás, deponálás, védőtöltés létesítés, szállítás, stb.) még ideiglenes jelleggel sem végezhető.
11. A termelési műszaki üzemi terv másolatát annak bányászati hatósághoz történő benyújtásával egy időben a Természetvédelmi Hatóság részére is meg kell küldeni a kitermelés és az esetleges tájrendezési tevékenységek nyomon követhetősége érdekében.
12. A bányaművelés során a tájrendezési tevékenységet az arra alkalmas területeken a termeléssel párhuzamosan folyamatosan, a kitermeléssel arányos ütemben kell végezni. A tájrendezés során a környező terepviszonyokhoz, domborzati adottságokhoz illeszkedő felületeket kell létrehozni. Amennyiben a kitermelés eléri a határpillért, esetlegesen az alaplapot, vagy bányászati (és kapcsolódó) tevékenységgel egyes részterületek a jövőben már nem lesznek érintettek, a tájrendezést haladéktalanul meg kell kezdeni, illetve el kell végezni. Ennek során a meredek, összefüggő rézsűfalak osztószintekkel történő tagolása szükséges, amely a táji megjelenés szempontjából sokkal kedvezőbb, illetve lehetőséget nyújt a bányafalakra történő növénytelepítés elvégzésére, de a cserjék, fák spontán megjelenését is elősegíti. A rézsű és a bányaudvar biológiai tájrendezését csak a termőhelyi viszonyoknak megfelelő, őshonos növényfajok felhasználásával lehet végezni.
13. A rekultiváció keretében végzendő humuszterítést a letakarításkor összegyűjtött (tehát helyből származó) humuszos talajjal kell megoldani. A tájrendezés keretében tervezett fa- és cserjetelepítés, csak őshonos és semmiképpen nem invazív fajokkal végezhető (javasolt a területen spontán megjelent és jól fejlődő, őshonos fajokból választani).

**3.2** **Levegőtisztaság-védelmi előírások**

1. A tevékenységet úgy kell végezni, hogy abból a lehető legkevesebb légszennyező anyag kerüljön a környezetbe.
2. A porképződés csökkentésére az időjárástól függően a szilárd burkolattal nem rendelkező belső és külső szállítási útvonalak, valamint a munkaterület megfelelő gyakoriságú locsolásáról gondoskodni kell. Az osztályozás során vízpermetezéssel kell csökkenteni a kiporzást.
3. A tevékenység során csak megfelelő műszaki állapotú munkagépek és szállítójárművek alkalmazhatók. A tevékenység során alkalmazott munkagépek, valamint szállítójárművek megfelelő gyakoriságú karbantartásáról gondoskodni kell a légszennyező anyag kibocsátás növekedésének megakadályozása céljából.
4. A levegővédelmi követelmények teljesülését a levegőtisztaság-védelmi hatásterületen biztosítani kell.
5. Az ingatlan tulajdonosa, kezelője, illetve használója köteles a telephely rendszeres karbantartásáról és tisztántartásáról gondoskodni.
6. A tevékenységgel érintett területen (beleértve a szilárd burkolattal nem rendelkező szállítási útszakaszt is) a munkagépek és a szállítójárművek sebességét úgy kell megválasztani, hogy az esetleges kiporzás minimalizálható legyen.
7. A munkagépek felesleges üresjáratását kerülni kell.
8. Erős, viharos szél esetén a porkibocsátással járó tevékenységeket ideiglenesen szüneteltetni kell.
9. A bánya szállítási útvonalát **2024. december 31-ig** felül kell vizsgálni. A vizsgálatban ki kell térni Kisfalud városrész érintettségére, valamint Kisfalud jelenlegi beépített területe és Nagyszombati utca között a HÉSZ-ben (Székesfehérvár Megyei Jogú Város Helyi Építési Szabályzatáról 17/2019. (VII. 12.) önkormányzati rendelet) tervezett lakóterület érintettségére.

**3.3 Zaj- és rezgésvédelmi előírások**

1. A Székesfehérvár III. – gránit védnevű bányatelken és a Székesfehérvár IV. – gránit védnevű bányatelken az összesen évi 200.000 tonnásra növelt kapacitású kitermelés végzésének feltétele, hogy abból semmilyen körülmények között nem származhat határértéket meghaladó környezeti zajterhelés a védendő létesítményeknél.
2. A Székesfehérvár IV. – gránit védnevű bányatelken a Kisfalud lakóterületéhez legközelebb eső bányarész leművelésének megkezdésekor az üzemeltetőnek szabványos műszeres méréssel kell ellenőriztetnie a gránitmurva bánya környezeti zajkibocsátását, és a mérési jegyzőkönyv benyújtásával a Környezetvédelmi Hatóság felé igazolnia a zajvédelmi követelmények maradéktalan teljesülését.

**Határidő:** A bányarész leművelésének megkezdését követő 30 napon belül

1. A kialakított szállítási útvonal észak-déli szakaszán Székesfehérvár szabályozási terve szerint kijelölt, későbbiekben kialakításra kerülő kertvárosias lakóterület beépítésének feltétele, hogy a bányák szállításához tartozó forgalom nem okozhat határértéket meghaladó környezeti zajterhelést.

**4. Az előzetes vizsgálati eljárásban a jogszabály által meghatározott szakkérdéseket vizsgálva tett megállapítások**

**4.1** Közegészségügyi, környezet- és település-egészségügyi előírások

1. A tevékenységet úgy kell végezni, hogy ne szennyezze a felszín alatti és felszíni vizeket, valamint a körülötte elhelyezkedő földtani közeget, a tevékenység végzése során valamennyi vonatkozó előírást, így *a felszíni vizek minősége védelmének* szabályairól szóló 220/2004. (VII. 21.) Korm. rendelet előírásait, *a felszín alatti vizek védelméről* szóló 219/2004. (VII. 21.) Korm. rendelet előírásait, be kell tartani.
2. *A vízbázisok, a távlati vízbázisok, valamint az ivóvízellátást szolgáló vízilétesítmények védelméről* szóló 123/1997. (VII. 18.) Korm. rendeletben foglaltak alapján, kiemelten fontos a talaj- vagy vízszennyezés elkerülése, a felszín alatti vizek jó mennyiségi és minőségi állapotának biztosítása, aminek érdekében valamennyi vonatkozó előírást be kell tartani.
3. Mindennek érdekében a bányagödör feltöltésére használni csak olyan hulladékot lehet, ami nem tartalmaz a talajra illetve a felszín alatti vízre káros szennyeződéseket, azok állapotát hátrányosan nem befolyásolhatja.
4. Az üzemi és szabadidős létesítményektől származó zaj terhelési határértékei a zajtól védendő területeken nem léphetik túl - *a környezeti zaj- és rezgésterhelési határértékek megállapításáról* szóló 27/2008. (XII.3.) KvVM – EüM együttes rendelet 2. § (1) bekezdése alapján - az üzemi vagy szabadidős zajforrástól származó zajterhelési, *1. számú mellékletben* meghatározott határértékeket.
5. A közlekedéstől származó zaj terhelési határértékei a zajtól védendő területeken nem léphetik túl - *a környezeti zaj- és rezgésterhelési határértékek megállapításáról* szóló 27/2008. (XII.3.) KvVM – EüM együttes rendelet 3*.* számú mellékletében meghatározott határértékeket.
6. A tevékenységgel előidézett rezgésterhelés nem lépheti túl *a környezeti zaj- és rezgésterhelési határértékek megállapításáról* szóló 27/2008. (XII.3.) KvVM – EüM együttes rendelet 5. számú mellékletében meghatározott „az emberre ható rezgés vizsgálati küszöbértékei és terhelési határértékei az épületekben” értékeket.
7. *A levegő védelméről* szóló 306/2010. (XII. 23.) Korm. rendelet előírásainak megfelelően, a rendelet 4. és 5. §-a alapján a tevékenységet a dokumentációval összhangban úgy kell végezni, hogy abból a lehető legkevesebb légszennyező anyag kerülhessen a környezetbe, és így a tevékenység az azt végzők és más személyek egészségét ne veszélyeztesse és a környezet károsodását, illetve szennyezését ne idézze elő, illetőleg annak kockázatát ne növelje meg.
8. A tevékenységet végzők számára *az ivóvíz minőségi követelményeiről és az ellenőrzés rendjéről* szóló 5/2023 (I.12.) Korm. rendelet előírásainak megfelelő ivóvizet kell biztosítani.
9. A munkáltató kötelesa munkavállaló számára a munkaterületen a megfelelő védőeszközt továbbá az elsősegélynyújtás megfelelő tárgyi és személyi feltételeit biztosítani.
10. A kiporzás minimalizálása érdekében a nedvesítő egységet a törő-osztályozó berendezésen a törés teljes időtartamában üzemeltetni kell.
11. A porkibocsátás csökkentése érdekében a munkaterület takarítását, karbantartását folyamatosan végezni kell. Száraz időszakban a munkaterület locsolásáról folyamatosan gondoskodni kell.
12. A bánya területére beérkező és távozó szállító járművek csak a rakomány letakarásával közlekedhetnek.
13. A szállításból eredő szennyezés esetén gondoskodni kell az eredeti környezeti állapot helyreállításáról. Ennek érdekében a gépjárművön biztosítani kell megfelelő takarító eszközöket, a területszennyezés mentesítéséhez.
14. A veszélyes hulladékkal végzett tevékenység kapcsán be kell tartani *a veszélyes hulladékkal kapcsolatos egyes tevékenységek részletes szabályairól* szóló 225/2015. (VIII. 7.) Korm. rendelet előírásait.
    1. Kulturális örökség védelmére vonatkozó előírások
15. A bővítéssel érintett terület régészeti érintettségének tisztázására, illetve mértékének megállapítására örökségvédelmi hatástanulmányt kell készíttetni.
16. Az elkészített örökségvédelmi hatástanulmányt legkésőbb a horizontális kitermeléshez szükséges humuszos talajréteg megbontásával járó tevékenység megkezdéséig kell megküldeni az örökségvédelmi hatóságnak.
17. Az örökségvédelmi hatóság az örökségvédelmi hatástanulmány kézhezvételét követően, annak szakmai javaslata alapján határozza meg külön jegyzőkönyvben a beruházással érintett területen a szükséges régészeti szakfeladatokat.

**4.3** A termőföldre gyakorolt hatások védelmére vonatkozó előírások

1. A Székesfehérvár 020196/2, 020183/4, 020185/1 hrsz.-ú ingatlanok legelő művelési ágú alrészletein a bányászati munkálatok csak az ingatlanügyi hatóság által kiadott más célú hasznosítást engedélyező határozat meglétét követően lehetségesek.
2. A Székesfehérvár 020195/3, 020196/2, 020196/5, 020197/1, 020183/4/b, 020185/1/b hrsz.-ú területeken folyó munkálatok a környező termőföldeket nem érinthetik (humuszos talaj megbontása, taposási károk, talajidegen anyagok elhelyezése, szennyezés, vízelvezetésből eredő eróziós károk stb.).
3. Minden olyan esetben, amikor a bányászati tevékenység során termőterületre káros, veszélyes, vagy az előírástól eltérő esemény következik be, az engedélyes a talajvédelmi hatóságot haladéktalanul tájékoztatni köteles.

**4.4** A termőföld mennyiségi védelmére vonatkozó előírások

* + 1. A kapacitásbővítés termőföldet érint. A termőföld igénybevételének megkezdése időpontjában az igénybevevőnek rendelkezni kell a termőföld végleges illetve időleges más célú hasznosítását engedélyező véglegessé vált határozatokkal.

**4.5** Az erdő védelmére vonatkozó előírás

1. A Székesfehérvár 020187/3 hrsz.-ú földrészleten fekvő Székesfehérvár 62 L és 62 P erdőtervi jelű erdőrészletben az erdő igénybevétele csak az erdészeti hatóság erdő igénybevételét engedélyező, végleges határozata alapján és az abban tett kikötésekkel kezdhető meg.

**5.** **Szakhatósági előírások**

**5.1.A Fejér Vármegyei Katasztrófavédelmi Igazgatóság Hatósági Osztály** 35700/4314-3/2024.ált. számú szakhatósági állásfoglalása:

1. A**”Mészkő és Dolomit” Kőbányászati és Ásványfeldolgozó Kft.** (1091 Budapest, Üllői út 81. V. em. 44.) és a **Mészkő-Polgár Kft.** (1154 Budapest, Damjanich János utca 2.) által a Fejér Vármegyei Kormányhivatal Környezetvédelmi, Természetvédelmi, és Hulladékgazdálkodási Főosztályán a **Székesfehérvár III.– gránit és a Székesfehérvár IV. – gránit védnevű bányatelkeken folytatott külszíni bányászati tevékenység kitermelési kapacitás bővítésének előzetes vizsgálata** tárgyában indult eljárásban

**az alábbiak rögzítésével szakhatóságként hozzájárulok:**

A tervezett tevékenységből adódóan – az alábbiakban ismertetett szempontok betartása mellett – a felszíni és felszín alatti vizeket, valamint a földtani közeget érintő **jelentős környezeti hatás nem feltételezhető,** vízgazdálkodási és védelmi szempontból környezeti hatásvizsgálati eljárás lefolytatása nem indokolt.

1. **A tevékenység megkezdéséhez/végzéséhez az alábbi szempontok figyelembe vétele szükséges:**
2. A felszíni és a felszín alatti vizek minőségét veszélyeztető anyagok a bánya területén nem tárolhatók, ill. nem helyezhetők el.
3. A bánya területén csak a környezetvédelmi előírásoknak megfelelő állapotú, olaj és üzemanyag csepegéstől mentes munkagépek és szállítójárművek működtethetők. Az esetleges szennyezések megelőzésére fokozott figyelmet kell fordítani, a gépi berendezések rendszeres ellenőrzésével, karbantartásával azt minimális mértékűre kell szorítani.
4. A bányaterületen alkalmazott nem mobil gépek üzemanyagtöltését csak olajfelfogó tálca alkalmazásával lehet a helyszínen végezni.
5. A munkagépek meghibásodása, ill. a mobil gépek feltöltése esetén elfolyó kenő- és üzemanyagot azonnal fel kell szedni, az erre a célra rendszeresített adszorbens anyagot és a szükséges eszközöket, az ideiglenes tárolásra alkalmas edényzetet a helyszínen kell tárolni.
6. Amennyiben a tevékenység végzése során olyan esemény történik, amely a felszín alatti vízkészleteket veszélyezteti, úgy a kárelhárítást azonnal meg kell kezdeni és a szennyezésről, valamint az annak elhárítása érdekében tett intézkedésekről haladéktalanul tájékoztatni kell a Fejér Vármegyei Katasztrófavédelmi Igazgatóságot és a Közép-dunántúli Vízügyi Igazgatóságot.

2. Jelen szakhatósági állásfoglalásom más jogszabályi kötelezettség alól nem mentesít.

3. Jelen szakhatósági állásfoglalásom ellen önálló fellebbezésnek nincs helye.

**6.** Jelen határozat nem mentesít egyéb, a tevékenység megkezdéséhez külön jogszabályok alapján szükséges engedélyek beszerzésére vonatkozó kötelezettség alól.

**7.** A határozat kiadmányozását követően a Környezetvédelmi Hatóság haladéktalanul gondoskodik a határozatnak a hirdetőtábláján történő kifüggesztéséről, illetve az internetes honlapján való közzétételéről.

**8.** Jelen határozatommal megkeresem a tevékenységgel érintett település, **Székesfehérvár Megyei Jogú Város Önkormányzati Hivatal Címzetes Főjegyzőjét**, hogy jelen határozatom kézhezvételét követő **nyolcadik napon** gondoskodjon a határozat teljes szövegének közhírré tételéről, és a közhírré tételt követő **öt napon belül** tájékoztassa a Fejér Vármegyei Kormányhivatal Környezetvédelmi, Természetvédelmi és Hulladékgazdálkodási Főosztályát (a továbbiakban: Környezetvédelmi Hatóság) a közhírré tétel időpontjáról, helyéről, valamint a határozatba való betekintési lehetőség módjáról.

**9.** Az Ügyfél az előzetes vizsgálati eljárás igazgatási szolgáltatási díját, azaz 250 000,- Ft-ot megfizette. Egyéb eljárási költség nem merült fel.

**10.** **Jogorvoslat**

Szakhatósági állásfoglalás ellen külön jogorvoslatnak helye nincs, az a jelen döntés elleni jogorvoslat keretében támadható meg.

A döntés a közléssel végleges. A döntést sérelmező ügyfél jogsérelemre hivatkozva, a döntés közlésétől számított 30 napon belül közigazgatási pert indíthat, keresetlevél benyújtásával.

A keresetlevelet a Fejér Vármegyei Kormányhivatalnál kell benyújtani, a Veszprémi Törvényszéknek címezve. A jogi képviselővel eljáró fél, valamint a gazdálkodó szervezet a keresetlevelet kizárólag elektronikus úton, a https://epapir.gov.hu honlapon keresztül nyújthatja be (Kormányhivatali ügyek🡪 Környezet- és természetvédelmi feladatok 🡪 Fejér Vármegyei Kormányhivatal).

A végleges döntést a törvényszék az ügyfél kérelmére – az ügy érdemi elbírálására lényegesen ki nem ható eljárási szabályszegés kivételével – jogsértés megállapítása esetén, ha a jogi feltételek fennállnak, megváltoztatja, illetve megsemmisíti vagy hatályon kívül helyezi, és ha szükséges, a Fejér Vármegyei Kormányhivatalt új eljárás lefolytatására utasítja. Jogsértés hiányában a törvényszék a keresetet elutasítja. A keresetlevél benyújtásának a döntés hatályosulására halasztó hatálya nincs, az ügyfél azonban a keresetlevélben azonnali jogvédelem keretében kérheti a halasztó hatály elrendelését.

Az azonnali jogvédelem iránti kérelemben részletesen meg kell jelölni azokat az indokokat, amelyek az azonnali jogvédelem szükségességét megalapozzák, az ezek igazolására szolgáló okiratokat csatolni, a kérelmet megalapozó tényeket pedig valószínűsíteni kell.

A törvényszék a közigazgatási pert tárgyaláson kívül bírálja el, a felek bármelyikének kérelmére azonban tárgyalást tart. Tárgyalás tartását az ügyfél a keresetlevélben kérheti. Ennek elmulasztása miatt igazolási kérelemnek nincs helye. A peres eljárás illetékköteles, melyet a törvényszék döntése szerint kell megfizetni.

**INDOKOLÁS**

A környezetvédelmi, természetvédelmi és hulladékgazdálkodási hatáskörében eljáró Fejér Vármegyei Kormányhivatalnál (a továbbiakban: Környezetvédelmi / Természetvédelmi / Hulladékgazdálkodási Hatóság) 2024. május 6-án közigazgatási hatósági eljárás indult a ”Mészkő és Dolomit” Kőbányászati és Ásványfeldolgozó Korlátolt Felelősségű Társaság (a továbbiakban: Kft.) és a Mészkő-Polgár Korlátolt Felelősségű Társaság – a továbbiakban együtt: Ügyfél - által kérelmezett a Székesfehérvár III. – gránit és a Székesfehérvár IV. – gránit védnevű bányatelkeken folytatott külszíni bányászati tevékenység kitermelési kapacitás bővítésének (100.000 t/év mennyiségről 200.000 t/év mennyiségre) előzetes vizsgálata tárgyában *a környezeti hatásvizsgálati és az egységes környezethasználati engedélyezési eljárásról* szóló 314/2005. (XII. 25.) Korm. rendelet (a továbbiakban: R.) 3. § (1) bekezdés a) pontja szerint.

A tervezett tevékenység a R. 3. számú mellékletének 19. és 130. pontjai alapján a környezetvédelmi hatóság előzetes vizsgálatban hozott döntésétől függően környezeti hatásvizsgálat köteles tevékenység.

Az Ügyfél a bányatelkek vonatkozásában 100.000 t/év haszonanyag kitermelésére az FE/KTF/10997-23/2023. iktatószámon kiadott, 2033. október 31-ig érvényes környezetvédelmi működési engedéllyel rendelkezik.

A kérelemhez mellékelték a Sziklai Mérnöki Iroda Kft. 2024. május hónapban kelt „GRÁNITMURVA VÉDNEVŰ BÁNYATELKEN FOLYTATOTT BÁNYÁSZATI TEVÉKENYSÉG KAPACITÁSNÖVELÉS ELŐZETES VIZSGÁLATI DOKUMENTÁCIÓ” című előzetes vizsgálati dokumentációját és mellékleteit.

1. A Környezetvédelmi Hatóság a R. 3. § (2) bekezdésre figyelemmel vizsgálta, hogy a kérelemhez csatolt dokumentáció egyes részeit a tartalmi követelményeknek megfelelő részszakterületeken – a környezetvédelmi, természetvédelmi, vízgazdálkodási és tájvédelmi szakértői tevékenységről szóló jogszabály alapján – szakértői jogosultsággal rendelkező szakértők készítették el.

A teljes eljárásra történő áttérésről és az eljárás megindulásáról az Ügyfelet és a „VÖLGY-HÍD” Természetvédelmi Alapítványt az FE/KTF/8705-5/2024. iktatószámú irat megküldésével tájékoztattam, a tájékoztató dokumentumot és a dokumentációt a honlapon is közzétettem.

A R. 3. § (3) és (4) bekezdésének megfelelően, az eljárás megindításáról szóló közleményt tettem közzé a hivatalban és a honlapon, továbbá megküldtem azt a telepítés helye szerinti település jegyzőnek – Székesfehérvár Megyei Jogú Város Önkormányzati Hivatal Címzetes Főjegyzőjének, –, a közterületen és a helyben szokásos módon történő közhírré tétel céljából.

A közlemény megjelenésétől kezdve az érintett nyilvánosság számára a rendelkezésemre álló dokumentációkba, valamint az ügyfelek részére az eljárás iratanyagába a betekintési lehetőséget a Környezetvédelmi Hatóság ügyfélfogadási rendjének megfelelően, folyamatosan biztosítottam.

A kifüggesztés ideje alatt a dokumentációban foglaltakkal, vagy az eljárással kapcsolatban lakossági észrevétel nem érkezett.

A környezetvédelmi érdekek képviseletére alakult civil szervezet ügyféli minőségben történő részvételi szándékát hatóságomhoz nem jelentette be.

Az FE/KTF/8705-12/2024. iktatószámú végzésben hiánypótlás benyújtására szólítottam fel az Ügyfelet.

A Kft. 2024. május 15-én benyújtotta az eljárás szüneteltetésére vonatkozó kérelmet. A Környezetvédelmi Hatóság az FE/KTF/8705-18/2024. iktatószámon kiadott, 2024. május 21-én véglegessé vált végzésében az eljárás szüneteléséről döntött *az általános közigazgatási rendtartásról* szóló 2016. évi CL. törvény (a továbbiakban: Ákr.) 49. § (1) bekezdése alapján.

A Kft. 2024. június 14. napján nyújtotta be az eljárás folytatására irányuló kérelmét, valamint a módosított „A SZÉKESFEHÉRVÁR III. ÉS IV. (CSÚCSOSHEGY) – GRÁNITMURVA VÉDNEVŰ BÁNYATELKEN FOLYTATOTT BÁNYÁSZATI TEVÉKENYSÉG KAPACITÁSNÖVELÉS ELŐZETES VIZSGÁLATI DOKUMENTÁCIÓ” című, a Sziklai Mérnöki Iroda Kft. 2024. június hónapban kelt előzetes vizsgálati dokumentációját és mellékleteit. **A módosított előzetes vizsgálati dokumentációhoz csatolt nyilatkozat szerint a tevékenységet – a jelen határozat mellékletében szereplő – helyszínrajzokon feltüntetett üzemterületeken kívánják végezni, ezért a tárgyi előzetes vizsgálati eljárás lefolytatását is ezen területekre vonatkozóan kérték.**

A Környezetvédelmi Hatóság az FE/KTF/8705-25/2024. iktatószámú végzésében a tárgyi eljárás szünetelését megszüntette az Ákr. 49. § (2) bekezdése alapján.

A Környezetvédelmi Hatóság a módosított előzetes vizsgálati dokumentáció elektronikus elérhetőségéről tájékoztatta az eljárásban résztvevőket.

**A jelen eljárás keretében a Környezetvédelmi Hatósághoz benyújtott dokumentáció és a kiegészítő adatszolgáltatás alapján vizsgálva a tervezett tevékenységet, a következők állapíthatóak meg:**

***A tervezett tevékenység rövid ismertetése***

A Székesfehérvár III. – gránit védnevű bányatelek a Székesfehérvár 020174, 020192/4, 020195/2-3, 020196/1-6, 020197/1-3 hrsz.-ú ingatlanokon található.

A Székesfehérvár III. – gránit védnevű bányatelek területe 20,7284 ha, alaplapja +138,0 mBf, fedőlapja +170,4 mBf.

A Székesfehérvár III. – gránit védnevű bányatelek törésponti koordinátái EOV rendszerben:

|  |  |  |
| --- | --- | --- |
| Töréspont | X (m) | Y (m) |
| 1. | 207310 | 607560 |
| 2. | 207343 | 607463 |
| 3. | 207264 | 607262 |
| 4. | 207591 | 607226 |
| 5. | 207863 | 607567 |
| 6. | 207588 | 607779 |
| 7. | 207501 | 607819 |
| 8. | 207423 | 607710 |
| 9. | 207402 | 607642 |
| 10. | 207385 | 607615 |

A Székesfehérvár IV. – gránit védnevű bányatelek a Székesfehérvár 14451, 020183/2-4, 020184, 020185/1-2, 020186, 020187/3-4, 020190/2, 020192/1-3, 020195/4 hrsz.-ú ingatlanokon található.

A Székesfehérvár IV. – gránit védnevű bányatelek területe 10,5933 ha, alaplapja +138,0 mBf, fedőlapja +170,4 mBf.

A Székesfehérvár IV. – gránit védnevű bányatelek törésponti koordinátái EOV rendszerben:

|  |  |  |
| --- | --- | --- |
| Töréspont | X (m) | Y (m) |
| 1. | 206865 | 607315 |
| 2. | 207058 | 607262 |
| 3. | 207227 | 607662 |
| 4. | 207274 | 607602 |
| 5. | 207330 | 607672 |
| 6. | 207335 | 607687 |
| 7. | 207376 | 607721 |
| 8. | 207433 | 607782 |
| 9. | 207452 | 607818 |
| 10. | 207244 | 607878 |
| 11. | 207282 | 607967 |
| 12. | 207174 | 608010 |
| 13. | 207134 | 607914 |
| 14. | 207038 | 607878 |
| 15. | 207094 | 607846 |
| 16. | 207187 | 607761 |
| 17. | 207030 | 607373 |

A két bányatelek együttes kitermelési kapacitása 100.000 t/év mennyiségről **200.000 t/év mennyiségre növekszik.**

A kitermelésre kerülő haszonanyag: gránitmurva.

A bányatelkek területe, alaplapja, fedőlapja nem változik.

A dokumentáció szerint a két bányatelken egyidejűleg nem történik kitermelés, a munkagépek vagy az egyik, vagy a másik bányatelken üzemelnek.

A Székesfehérvár III. – gránit védnevű bányatelken a kőzetjövesztési tevékenységet a Székesfehérvár 020195/3, 020196/2, 020196/5 és 020197/1 hrsz.-ú ingatlanokon végzik.

A Székesfehérvár IV. – gránit védnevű bányatelken a kőzetjövesztési tevékenységet a Székesfehérvár 020183/4 és 020185/1 hrsz.-ú ingatlanokon végzik.

Letakarítás:

A letakarítás során a termőtalajt dózerrel vagy gumikerekes homlokrakodógéppel távolítják el. A termőtalajt külön deponálják, és gyomtalanításáról gondoskodnak. A termőtalaj ismételt felhasználása a tájrendezés során tervezett.

Az ásványi nyersanyag fölött található meddőt is tartalmazó törmelékes anyagot gumikerekes homlokrakodóval vagy lánctalpas árokásó szerelékkel szerelt kotróval távolítják el.

Az eltávolított anyagból, ha lehetséges a bányatelek határán kialakítják a védőtöltést. A megmaradt fedőanyagot szállítójárművekre rakják és a bányatelken belül létesített meddőhányóra szállítják. A meddőhányón felhalmozott meddőt tartalmazó gránit, mint közlekedésépítési töltésanyag kerül értékesítésre és felhasználásra, vagy a tájrendezés keretén belül kerül visszatöltésre.

Jövesztés, rakodás:

A jövesztett haszonanyag laza szerkezetű. Az anyag kohéziójától függően kotrógéppel vagy homlokrakodóval jövesztik.

A sziklásabb, géppel nem jöveszthető rögök fellazítását törőfejjel és mélyásó szerelékkel szerelt kotróval végzik. Robbantásos jövesztésre eddig nem került sor, végszükség esetén, egyedi terv készítése és engedélyeztetése mellett kerülhet alkalmazásra.

A haszonanyag helyszínen történő további feldolgozását, osztályozását nem tervezik, de amennyiben a piaci igények ezt szükségessé teszik mobil osztályozó berendezést fognak használni. Az anyag osztályozására közvetlenül a jövesztés után kerülhet sor, földnedves állapotban, így a porképződés jóval kisebb mértékű.

A gumikerekes homlokrakodóval történő jövesztési és rakodási fázis egyetlen munkafolyamatot alkot, tehát a jövesztett anyag közbenső tárolás, illetve átrakás nélkül kerül a szállítójárműre.

A kotrógéppel jövesztett nyersanyag kerülhet közvetlenül a szállítójárműre, de megelőzheti egy deponálási fázis, amikor a kitermelt gránitmurvát először depókba rakják az elszállításig.

Osztályozás:

Osztályozás esetén az osztályozóra történő anyagszállítás magával a homlokrakodóval történik.

Szállítás:

A szállítást tehergépkocsikkal végzik.

Átlagosan napi 800-1000 t anyag kiszállítás fog történni a kapacitásbővítés következtében.

A Székesfehérvár III. – gránit védnevű bányatelektől a termelvény a 020195/3 hrsz.-ú ingatlanhoz tartozó földúton jut el a Székesfehérvár IV. – gránit védnevű bányatelek, vagyis a 020195/4 hrsz.-ú ingatlan sarokpontjáig. Innen a szállítás kb. 840 m hosszúságú köves úton történik. A kiszállítási út a 020176/2 hrsz.-ú ingatlanon áthalad, majd a 020177/58 hrsz.-ú ingatlanon D-i irányba vezet, majd K-re fordul és a 020177/55, 020177/43, 020177/23, 12219/6 hrsz.-ú ingatlanokon keresztül éri el a Nagyszombati utat. A Nagyszombati úton dél felé mintegy 170 m-t megtéve lehet csatlakozni a Budai út négysávos bemeneti szakaszához, ahol a Velencei-tó (M7 autópálya) vagy a város irányába is történhet a szállítás.

Ezen az útvonalon történik a Székesfehérvár VI. – gránit védnevű bányatelek termelvényének kiszállítása és a tájrendezéséhez felhasználásra kerülő nyersanyag beszállítása, vagyis a fenti útszakaszt a Székesfehérvár VI. – gránit védnevű bányatelekhez kapcsolódó 150.000 t/év nyersanyag szállítás egyidejűleg terheli.

Meddőanyag elhelyezés:

Az eddig letakarított meddőanyag a védőtöltések kialakítására került felhasználásra, illetve a 020195/3 hrsz.-ú ingatlanon került depózásra. A jövőben letakarítandó meddő és humusz egymástól elkülönítve, a bányatelkek É, ÉK-i részén kialakítandó meddőhányóba, illetve humuszdepóba kerül.

Rekultiváció:

A terület tájrendezésére a +138 mBf szint elérése után kerül sor. A fejtést követően a bánya határán 45 º-os végrézsű kialakítására kerül sor, a bányászat során keletkező meddőből és részben a fedőanyagból. A maradék fedőanyag a bányaudvar talpán kerül elterítésre. A rézsű és a bányaudvar biológiai tájrendezését növényzet (cserje, fa) telepítéssel kívánják megoldani.

A bányában az eddigi munkák során a termelés nem érte el a bányatelek határait és az alaplap síkját, így tájrendezési tevékenységre nem volt szükség.

A Székesfehérvár III. – gránit védnevű bányatelek érinti a Jancsár-völgy természetvédelmi területet. A dokumentáció szerint a tervezett bányaművelés a védett területet és annak 15 méteres védősávját nem érinti.

***Megállapítások a környezeti elemekre gyakorolt hatások alapján***

**Táj- és természetvédelmi szempontból:**

A bányatelkek területe és hatásterülete országos jelentőségű védett természeti területet, Natura 2000 területet, természeti területet és az ökológiai hálózat elemeit nem érinti.

A két bányatelek között már tájrendezett bányaterület található. A bányatelkek Székesfehérvár külterületén, a belterület közelében a Velencei-hegység peremterületén helyezkednek el. A bányászati tevékenység már több évtizede folyik ezen a területen. A bányatelkekhez tartozó ingatlanok szántó és gyep művelési ágúak. A bányaterületeket hasonlóképpen szántó- és kisebb kiterjedésű legelőterületek övezik, de környezetükben állattartó telep, egyéb bányagödör és K-Ny-i, illetve É-D-i irányú erdősávok is találhatók. Lakott területekről és közlekedési utakról a bányaterületekre történő közvetlen rálátást a terepviszonyok és a D-i irányban lévő erdőterületek megakadályozzák. A vizsgált beruházási terület tájképvédelmi övezetnek nem része. A bányatelkek elhelyezkedése tájvédelmi szempontból viszonylag kedvezőnek tekinthető, mert a domborzati viszonyok miatt a bányagödrök alapvetően csak közvetlen előtérben láthatók, amelyet a védőtöltések, illetve az ott megtelepedett fás szárú növényállomány is tovább korlátoz. A végrézsűk dőlésszöge 45°-osnak tervezett, amely tájvédelmi szempontból kedvezőnek tekinthető, a viszonylag enyhe dőlésszög lehetőséget nyújt a humusz visszatöltésére és idővel a fás szárú növényállomány spontán megjelenésére is.

A két bányatelek területén, 10 féle növényzettípus különíthető el. A konkrét vizsgálati területen a növényállomány természetességi szintje alacsony, az emberi behatások és a gyomfajok terjedése miatt degradáltnak tekinthető. Természet közeli állapotú vegetáció a vizsgált két bányatelek területén a „Lejtőgyepek egyéb kemény alapkőzeten” és a „Kötött talajú sztyeprétek” élőhelyeken található.

A Jancsár-völgy helyi jelentőségű védett természeti terület 3 ingatlan tekintetében kiterjed a bányatelek bányászattal nem érintett részére is (Székesfehérvár 020196/1, 020196/3, 020196/4 hrsz.). Ezeken az ingatlanokon részben igen értékes löszpusztarét található cserjefoltokkal, amelyen számos védett növényfaj egyedeit is észlelték (pl.: bunkós hagyma (*Allium sphaerocephalon*), hengeresfészkű peremizs (*Inula germanica*), budai imola (*Centaurea scabiosa* subsp. *sadleriana*), de az élőhely alapján valószínűsíthető egyéb védett növényfajok előfordulása is: tavaszi hérics (*Adonis vernalis*), árlevelű len (*Linum tenuifolium*), apró nőszirom (*Iris pumila*)). Ezen terület értékes gyepterületeinek jelentős része a bányatelekkel érintett.

*A természet védelméről* szóló 1996. évi LIII. törvény (a továbbiakban: Tvt.) 42. § (1)-(2) bekezdése szerint a védett növényfajok egyedeinek veszélyeztetése, engedély nélküli elpusztítása, károsítása, élőhelyeinek veszélyeztetése, károsítása tilos. A Tvt. 43. § (1) bekezdése szerint a védett állatfajok egyedének zavarása, károsítása, kínzása, elpusztítása, szaporodásának és más élettevékenységének veszélyeztetése, lakó-, élő-, táplálkozó-, költő-, pihenő- vagy búvóhelyeinek lerombolása, károsítása szintén tilos. Gondoskodni kell a védett növény- és állatfajok, társulások fennmaradásához szükséges természeti feltételek, így többek között a talajviszonyok, vízháztartás megőrzéséről.

Tekintettel arra, hogy a külszíni bányászat a védett növényfajok egyedeit és azok élőhelyét is maradéktalanul megsemmisítené, a Tvt. 42. § (1) bekezdése értelmében a bányászati tevékenység korlátozása szükséges, amely a védett növényfajok élőhelyének eredeti állapotban történő megtartását és a bányászati tevékenységből származó negatív hatások csökkentésére (pl. por) védősáv megtartását jelenti.

A vizsgált bányatelkek területén az állatvilág elsősorban a meglévő zöldfelületekhez (gyepterületek, fák, cserjék) kötődnek, de a területek mélyedéseiben kialakult négy-öt kis vízfelületű vízállás alkalmanként egyes békafajok számára szaporodó-helyként is funkcionálhat. A felmérés során kétéltűeket nem észleltek. A gyepes részeken a zöld gyík (*Lacerta viridis*), a köves, sziklás részeken a fali gyík (*Podarcis muralis*) előfordulását észlelték.

Azaz a védett állatfajok előfordulása a Székesfehérvár III. – gránit védnevű bányatelek kis csapadékvízgyűjtő tavaiban megtelepedő kétéltű- és hüllőfaunához, a Székesfehérvár IV. – gránit védnevű bányatelken költő fokozottan védett gyurgyalagokhoz, a helyi jelentősegű védett természeti területen levő cserjések lepke- és énekesmadár faunájához köthető.

A Székesfehérvár IV. – gránit védnevű bányatelek területén korábban a fokozottan védett gyurgyalag (*Merops apiaster*) mintegy 4–6 párban a Ny-i és középső bányagödörben költött, ezáltal újbóli megjelenésük alkalmával a költési időszakban a bányászati tevékenységet korlátozni szükséges.

A bányaterület nincs körbekerítve, így az emlősfajok, vadak számára jelenleg szabadon bejárható. A bányaterületek állatvilágára a terület aktuális állapotából fakadóan összességében mindenekelőtt a közönséges, szinte mindenütt előforduló, tágtűrésű fajok a jellemzőek, zoológiai szempontból nem tekinthetők jelentős élőhelyeknek.

A Tvt. 7. § (2) bekezdésének f) pontja alapján a táj jellegének megfelelően rendezni kell a felszíni tájsebeket. *A bányászatról* szóló 1993. évi XLVIII. törvény 36. § (1) bekezdése szerint a bányavállalkozó köteles azt a külszíni területet, amelynek használhatósága a bányászati tevékenység következtében megszűnt vagy lényegesen korlátozódott, a műszaki üzemi tervnek megfelelően, fokozatosan helyreállítani, és ezzel a területet újrahasznosításra alkalmas állapotba hozni vagy a természeti környezetbe illően kialakítani. Ezekre való tekintettel, és a negatív hatások csökkentésének érdekében a tájrendezést a termeléssel párhuzamosan kell végezni. A tájrendezés keretében a fa- és cserjeültetés mind a tájba illesztés, mind pedig a biológiailag inaktív csupasz felszínek megszüntetésében is jelentős, javító szereppel bír, ezért táj- és természetvédelmi szempontból igen kívánatos.

A bányaművelés során a később művelésre tervezett területeken a meglévő növényzet (kaszált vagy legeltetett gyep, szántó) megsemmisül, az eredeti domborzati formáktól eltérő, bolygatott terepiidomok tovább változnak. A bányagödrök területe növekszik, de a teljes bányatelket nem éri el és a helyi jelentőségű Jancsár-völgy védett terület (és annak 15 m széles védőpillére) is változatlanul megmarad.

A bányaterületek tájba illesztését a meglévő növényállományok és a domborzat részben biztosítják. A beruházás során a táj jellege nem változik, mivel már meglévő bányaterületekről van szó. A vizsgált tevékenység a szomszédos tájhasználatokat nem szünteti meg, illetve nem korlátozza. Az élővilág jelentős, nagyaranyú elvándorlása, táplálkozási–fészkelési lehetőségeinek korlátozása nem valószínűsíthető. A tevékenység a szomszédos tájhasználatokra jelentős zavaró hatással nincs.

A bolygatott területeken tapasztalható intenzív gyomosodás a környező területek élőhelyeit, azok biológiai sokféleségét negatívan befolyásolhatja, ezért a bánya működése során a gyomosodás visszaszorításáról folyamatosan gondoskodni szükséges.

A dokumentációban vizsgálták a porképződés hatását a védett terület növényzetében, de porlerakódást egyáltalán sem vizuálisan, sem tapintással nem észleltek, annak ellenére, hogy a helyszíni szemle előtt több napig csapadékmentes és száraz, meleg időjárás volt. A védett fajok élőhelyén (egyben Jancsár-völgy helyi jelentőségű védett természeti terület) a jelenleginél nagyobb (látható, mérhető) porterhelés továbbra sem valószínűsíthető, mivel itt terület-igénybevétel nem történik, 15 m széles védőpillér kerül kijelölésre és – az előbb említettek miatt – vertikális és horizontális értelemben is jól elkülönül a védett élőhely és a művelt bányaterület.

A két bányaterületen az eddig végzett bányászati tevékenység kapacitása növekedne, azaz az ásványvagyon kitermelése előreláthatólag előbb befejezésre kerülne a tervezettnél, ezáltal a jóváhagyott tájrendezési terv alapján a rekultiváció is előbb kezdhető meg. A porterhelés a kapacitásnöveléssel valószínűsíthetően emelkedni fog, de nem olyan mértékben, ami a növényzetre káros hatással lenne, ennek csökkentésére csapadékmentes időben a szállítóút és a munkaterület locsolása szükséges.

A fenti jogszabály helyeken túl a **3.1** pontban szereplő előírásokat a Tvt. 5. § (1) bekezdése, a 9. § (1)-(2) bekezdései, 17. § (1) bekezdése, és 20. § (1) bekezdése alapján tettem.

**Táj- és természetvédelmi szempontból környezeti hatásvizsgálati eljárás lefolytatása nem indokolt.**

**Levegőtisztaság-védelmi szempontból:**

Egyik bányatelken sem üzemeltetnek aggregátort.

A tevékenység során helyhez kötött bejelentés köteles légszennyező pontforrást nem üzemeltetnek.

A munkafolyamatok során porképződéssel, valamint a munkagépek kipufogógáz kibocsátásával kell számolni. A bányákban robbantásos jövesztés, valamint törés nincs. A homlokrakodó, a forgókotró és a tehergépkocsik a két bányában váltakozva üzemelnek. Az osztályozó gépet a Székesfehérvár III. – gránit védnevű bányatelken használják.

A dokumentációban bemutatott számítások szerint az ülepedő por átlagos szélsebesség esetén 29 m-en belül, viharos szél esetén 219 m-en belül kiülepedik.

A bányákhoz a legközelebbi lakóépületek DNy-i és Ny-i irányban, valamint D-i, DK-i irányban helyezkednek el. A legközelebbi lakóépület a bányászati terület (D1 területi forrás) szélétől kb. 219 m-re, az osztályozás területének (D2 területi forrás) szélétől pedig kb. 693 m-re helyezkedik el (V1 vizsgálati pont).

A szállítási útvonaltól K-DK-i irányban kb. 325 m-re vették fel a V2 vizsgálati pontot (lakóépület), valamint a Nagyszombati út és a külterületi szállítási út csatlakozásától DNy-i irányban kb. 22 m-re a V3 vizsgálati pontot (lakóépület).

A területen az uralkodó szélirány ÉNy-i, ezen szélirány figyelembevételével a legközelebbi lakott terület kb. 940 m-re található DK-re a bányatelkektől.

A dokumentáció szerint a bányászati kitermelés és az osztályozás során a maximális légszennyező anyag koncentrációk a vizsgált területi források (D1 és D2) felett, a bányaüzemek területén alakulnak ki, a V1 vizsgálati pontnál határérték feletti légszennyező anyag koncentráció kialakulása nem várható.

A bányászati kitermelés és az osztályozás során kibocsátott légszennyező anyagokra meghatározott hatásterület lakóépületet nem érint.

A szállítás levegőre gyakorolt hatásainak meghatározásánál figyelembe vették a Székesfehérvár VI. – gránit védnevű bányatelekhez kapcsolódó szállítást is. Vizsgálták külön a Nagyszombati úton, valamint külön a Nagyszombati útig tartó murvás úton történő szállítás levegőre gyakorolt hatásait jellemző meteorológiai állapotra, valamint kedvezőtlenebb (amikor a székesfehérvári közeli lakott területek felé fúj a szél) meteorológiai állapotra is. A dokumentáció szerint a V1-V3 vizsgálati pontoknál nem várható határérték feletti légszennyező anyag koncentráció kialakulása.

A dokumentáció szerint a szállítással igénybe vett murvás úton létrejövő ülepedő porszennyezés a legközelebbi lakóházakat csak a Nagyszombati útra való rácsatlakozás előtti szakaszon zavarhatja. A kiporzással érintett murvás út legközelebbi pontja a legközelebbi lakóépülettől (a V3 vizsgálati ponttól) kb. 22 m-re van, ezért kedvezőtlen szélirány esetén az ülepedő por a Nagyszombati út felé terjedhet, és gyengébb szél esetén is elérheti az ott lévő védendő területeket.

A dokumentáció szerint a szállítási tevékenységből származó lakosságot zavaró ülepedő porszennyezés jellemző meteorológiai állapotban kizárható, kedvezőtlen meteorológiai állapotban pedig ritkán fordulhat elő.

A **3.2.1-3.2.3.** és a **3.2.8.** pontokban szereplő előírásokat *a levegő védelméről* szóló 306/2010. (XII. 23.) Korm. rendelet (a továbbiakban: Levr.) 4. §-a és 5. § (2) bekezdése alapján tettem.

A Levr. 5. § (2) bekezdése alapján tettem a **3.2.4.** pontban szereplő előírást.

A **3.2.5-3.2.6.** pontokban szereplő előírásokat a Levr. 26. § (2) bekezdése és 4. §-a alapján tettem.

A **3.2.7.** pontban szereplő előírást a Levr. 4. §-a alapján tettem.

**Levegőtisztaság-védelmi szempontból környezeti hatásvizsgálati eljárás lefolytatása nem indokolt.**

**Hulladékgazdálkodási szempontból:**

A bánya területén a kapacitásbővítést követően sem végeznek javítást, karbantartást, hulladékképződéssel járó tevékenységet.

A karbantartást és javításokat szakszervizben végzik.

A havária során keletkező veszélyes hulladékot (szennyezett felitató anyagok és kőzet) felszedik és munkahelyi gyűjtőhelyen gyűjtik környezetszennyezést kizáró edényzetben (vashordóban).

Havária esetén keletkező veszélyes hulladékok: 13 02 08\*; 15 01 10\*; 15 02 02\*; 17 05 03\*.

A hulladékokat engedéllyel rendelkező szervezetnek adják át kezelésre.

A bánya területén keletkező települési hulladékot műanyag zsákban gyűjtik, a műszak végén az Ügyfél telephelyére szállítják, ahol zárt konténerben gyűjtik. Elszállításáról a helyi közszolgáltató gondoskodik.

**Hulladékgazdálkodási szempontból környezeti hatásvizsgálati eljárás lefolytatása nem indokolt.**

**Zaj- és rezgésvédelmi szempontból:**

A vizsgált bányaterületek Székesfehérvár várostól keletre találhatóak, Székesfehérvár külterületén (Jancsár-völgy).

A Székesfehérvár III. – gránit védnevű bányatelket nyugatról, északról és keletről egy-két kisebb gyep terület mellett, erdő és szántó határolja. Délre szintén gyepterület található, majd kisebb erdőfoltok Kisfalud irányban. Délre kissé távolabb a Székesfehérvár IV. – gránit védnevű bányatelek, nyugatra a Székesfehérvár VI. – gránit védnevű bányatelek „Kb-B” kivett bánya besorolású terület található. Délkeletre „K-mü-1” mezőgazdasági terület (állattartó telep) található, védett terület (lakóház) nélkül. A legközelebbi védendő létesítmények, a Székesfehérvár – Öreghegy településrész Nagyszombati úton található lakóházak a bányatelektől 570 m-re, déli irányban pedig Kisfalud lakóépületei mintegy 430 m-re fekszenek.

A bányavállalkozó a Székesfehérvár III. – gránit védnevű bányatelken jelenleg 50.000 tonna/év (20.000 m3/év) bányászati kitermelési engedéllyel rendelkezik, amit a következőkben 140.000 tonna/év (56.000 m3/év) mennyiségre kívánna emelni.

A bányászati tevékenység a bányatelek nyugati oldalán fog történni. A letakarítás, termelés, rekultiváció ugyanazon géppark használatát igényli, ezek: a jövesztést is végző, mélyásó szerelékkel ellátott forgózsámolyos lánctalpas kotrógép, egy homlokrakodó, illetve a meddő és haszonanyag elmozgatását végző teherautók. A művelésre tervezett területen eseti jelleggel készlet osztályozás is lehetséges. Robbantásos jövesztést csak külön környezetvédelmi és bányahatósági engedélyezési eljárás lefolytatása után kívánnak alkalmazni.

A jövesztett anyag egy része közvetlenül a bányafal alól kerül értékesítésre, a bányatelken belüli, rövidtávú készletszállítást homlokrakodó végzi. Az értékesítésre kerülő anyag kiszállítása a vevő által biztosított, jellemzően 24 tonna teherbírású nyerges tehergépjárművekkel történik.

A bányászati tevékenység során homlokrakodó, lánctalpas kotró és teherautók használata tervezett, eseti alkalomkor száraz osztályozó berendezés üzemel.

A dokumentációban foglaltak, illetve a csatolt számítások szerint a Székesfehérvár III. – gránit védnevű bányatelek bányászati kapacitásnövekedés utáni tevékenysége a legközelebbi Székesfehérvári védett belterületi lakóházaknál (Nagyszombati út és Kisfalud) nem okoz határérték feletti zajterhelést, mert a megengedett nappali 50 dB-es határértéknél kisebb, rendre 31,4 dB és 33,1 dB zajterhelés várható.

A Székesfehérvár IV. – gránit védnevű bányatelek Székesfehérvártól keletre, Kisfalud lakott területtől északra található. A bányatelket közvetlenül nyugatra, keletre és északra „Ek” közjóléti rendeltetésű és „Ev” védelmi rendeltetésű erdő besorolású területek veszik körbe. Északra kissé távolabb a Székesfehérvár III. – gránit védnevű bányatelek, északnyugatra a Székesfehérvár VI. – gránit védnevű bányatelek „Kb-B” kivett bánya besorolású terület található. Keletre „K-mü-1” mezőgazdasági terület (állattartó telep található, védett terület (lakóház) nélkül. A bányatelek délkeleti vonala kis mértékben Kisfalud belterületével is határos.

A bányaterület elnyúlt alakú, területe három részre tagozódik: a nyugati, a középső és a keleti tömbökre. A dokumentáció szerint a Székesfehérvár IV. – gránit védnevű bányateleknek csak a kis alapterületű középső területe kerül kitermelésre, a többi terület a pillérek és egyéb befolyásoló okok miatt nem kerül művelésre. A nyugati rész határa van legközelebb Székesfehérvár településrészhez, a Nagyszombati nyugati oldalán található lakóházakhoz, melyek a bányatelek nyugati szélétől 510 m-re, a tervezési időszakban tervezett középső terület geometriai zajcentrumától 910 méterre található. Déli irányban a közelebbi védett terület Kisfalud lakott területe, a legközelebbi védett terület „Lke-6-11” kertvárosias lakóövezet besorolású. A legközelebbi lakóház a tervezési időszakban tervezett középső terület geometriai zajcentrumától 330 méterre található. A bányatelek vonala és a lakott belterület között magas domb húzódik.

A bányavállalkozó a Székesfehérvár IV. – gránit védnevű bányatelken jelenleg 50.000 tonna/év (20.000 m3/év) bányászati kitermelési engedéllyel rendelkezik, amit a következőkben 60.000 tonna/év (24.000 m3/év) mennyiségre kívánna emelni. A bányászat tevékenység jelen tervidőszakban csak a bányatelek középső részén fog történni.

A bányászati tevékenység során ebben a bányában is homlokrakodó, lánctalpas kotró és két teherautó használata tervezett, osztályozás itt nem lesz.

A jövesztett anyag egy része közvetlenül a bányafal alól kerül értékesítésre, itt készletezés nem várható. Az értékesítésre kerülő anyag kiszállítása a vevő által biztosított, jellemzően 24 tonna teherbírású nyerges tehergépjárművekkel történik.

A dokumentációban foglaltak, illetve a csatolt számítások szerint a Székesfehérvár IV. – gránit védnevű bányatelek bányászati kapacitásnövekedés utáni tevékenysége a legközelebbi Székesfehérvári védett belterületi lakóházaknál (Nagyszombati út és Kisfalud) nem okoz határérték feletti zajterhelést, mert a megengedett nappali 50 dB-es határértéknél kisebb, rendre 24,3 dB és 30,0 dB zajterhelés várható.

Az előzetes vizsgálati dokumentációban foglaltak szerint a Székesfehérvár III. – gránit védnevű bányatelek és a Székesfehérvár IV. – gránit védnevű bányatelek egyidőben nem végez együttes termelő tevékenységet, mert csak egy géplánc lesz a területen, ez lesz átmozgatva a tevékenységhez.

*A* *környezeti zaj és rezgés elleni védelem egyes szabályairól* szóló 284/2007. (X. 29.) Korm. rendelet (a továbbiakban: Zajrendelet) 3. §(1) bekezdése értelmében tilos a védendő környezetben veszélyes mértékű környezeti zajt vagy rezgést okozni.

A Zajrendelet 9. § (1) bekezdése értelmében a környezetbe zajt vagy rezgést kibocsátó létesítményeket úgy kell megtervezni és megvalósítani, hogy a védendő területen, épületben és helyiségben a zaj- vagy rezgésterhelés feleljen meg a zaj- és rezgésterhelési követelményeknek.

A zaj- és rezgésterhelési határértékeket a rendezési terv szerinti területi besorolás függvényében *a környezeti zaj- és rezgésterhelési határértékek megállapításáról* szóló 27/2008. (XII. 3.) KvVM-EüM együttes rendelet (továbbiakban: Zaj.hat.R.) határozza meg.

Fenti jogszabályhelyeken alapul a **3.3.1.** pontban rögzített előírásom.

A szakértői véleményben a Zajrendelet 6. §-a szerint számítással lehatárolásra került a bányatelkek zajvédelmi hatásterülete. Az elvégzett modellezés szerint a Székesfehérvár III. – gránit védnevű bányatelek zajvédelmi hatásterülete nappali időszakban Székesfehérvár védendő lakóterületei irányában a kapacitásnövekedés után 173 méterre várható a Z1 és Z3 zajcentrumból. A nem védett irányokban a zaj nappali hatástávolsága 106 méter a legközelebbi zajcentrumtól.

A Székesfehérvár IV. – gránit védnevű bányatelek tervidőszakban művelésre tervezett középső részének zajvédelmi hatásterülete nappali időszakban Székesfehérvár Nagyszombati úti védendő lakóterületei irányában a kapacitásnövekedés után 167 méter, Kisfalud felé a magas domb árnyékolása miatt 105 méterre várható. A nem védett irányokban a zaj nappali hatástávolsága 106 méter a zajcentrumtól.

A hatásterület zajtól védett területet nem érint, így a Zajrendelet 10. § (3) bekezdése értelmében a bővített kapacitású üzemeltetés megkezdésének feltételeként nem kell zajkibocsátási határérték megállapítását kérni.

A Zajrendelet 3. § (3) bekezdése értelmében a környezetvédelmi hatóság a zajvédelmi követelmények ellenőrzése érdekében mérést, számítást, vizsgálatot végezhet vagy végeztethet, illetve mérés, számítás végzésére kötelezheti a zajforrás üzemeltetőjét. Ezen jogszabályhely alapján a **3.3.2.** pontban a Kisfalud lakóterületéhez legközelebb eső bányarész leművelésének feltételeként a zajvédelmi megfelelőség igazolását írtam elő.

A Székesfehérvár III. – gránit védnevű bányatelektől a termelvény a 020195/3 hrsz.-ú ingatlanhoz tartozó földúton jut el a Székesfehérvár IV. – gránit védnevű bányatelek, vagyis a 020195/4 hrsz.-ú ingatlan sarokpontjáig. A termelvény kiszállítása a bányatelken kívül, a Székesfehérvár IV. – gránit védnevű bányatelek D-i sarkától induló, kb. 840 m hosszúságú köves úton történik. Ez az új kiszállítási út a 020176/2 hrsz.-ú ingatlanon áthalad, majd a 020177/58 hrsz.-ú ingatlanon D-i irányba vezet, majd K-re fordul és a 020177/55, 020177/43, 020177/23, 12219/6 hrsz.-ú ingatlanokon keresztül éri el a Nagyszombati utat, ahová sárrázó és betonozott csatlakozással kapcsolódik. A Nagyszombati úton dél felé mintegy 170 m-t megtéve lehet csatlakozni a Budai út négysávos bemeneti szakaszához, ahol a Velencei-tó (M7 autópálya) vagy a város irányába is történhet a szállítás.

Ez a szállítási útvonal csak a Nagyszombati út 261. – 267. számú védendő épületeit érinti a végső szakaszán.

Az új elkerülő út jelenlegi állapotban végig szántóföldek között halad. Székesfehérvár szabályozási terve szerint azonban a megépült új útvonal északról délre húzódó része - egy későbbi kialakításra tervezett - lakóterület (Lke-6-10. besorolású) „főutcája” lesz. A lakóövezet tényleges kiépítése után így a szállítás érinteni fog védett területet.

Ezen az útvonalon történik a Székesfehérvár VI. – gránit védnevű bányatelek termelvényének kiszállítása és a tájrendezéséhez felhasználásra kerülő nyersanyag beszállítása, vagyis a fenti útszakaszt a Székesfehérvár VI. – gránit védnevű bányatelekhez kapcsolódó 150.000 t/év nyersanyag szállítás egyidejűleg terheli.

A tervezési területről (bányaterületektől) a bányavállalkozó a jelenlegi kapacitáshoz képest évente maximálisan 100.000 tonna/év (40.000 m3/év) többlet gránitmurva kitermelését tervezi, ami napi átlagban 400 tonna többlet termelvény kiszállítását jelenti.

A szállítást 24 t teherbírású nyerges tehergépkocsikkal végzik majd, ami napi 17 gépjármű fordulóval, azaz 34 nyerges teherautó elhaladásával növeli meg a forgalmat a szállítási útvonalon.

Az elvégzett számítások szerint a Székesfehérvár Nagyszombati út védett belterületi útvonalon a Székesfehérvár III. – gránit védnevű bányatelek és a Székesfehérvár IV. – gránit védnevű bányatelek tervezett együttes kapacitás növekedése miatti termelvény kiszállítás okozta közlekedési zajterhelés növekedés együtt mintegy +0,1 dB, így a Zajrendelet 7. § szerinti közvetett hatásterület kijelölése nem indokolt.

Ezen túlmenően az előzetes vizsgálati dokumentációban megvizsgálásra került a jelen engedélyezési eljárás tárgyát képező Székesfehérvár III. – gránit védnevű bányatelek és a Székesfehérvár IV. – gránit védnevű bányatelek, valamint a külön eljárás tárgyát képező Székesfehérvár VI. – gránit védnevű bányatelek megnövelt kapacitású üzemeltetéséhez, illetve rekultivációjához szükséges anyagszállítás zajterhelő hatása.

A Székesfehérvár VI. – gránit védnevű bányatelek teljes szállítási mennyisége a kapacitásváltozás után 150.000 tonna/év (50.000 tonna bányatermék, 100.000 tonna hulladékhasznosítás), jelen dokumentációban taglalt Székesfehérvár III. – gránit védnevű bányatelek teljes szállítási mennyisége a kapacitásváltozás után 140.000 tonna/év, a Székesfehérvár IV. – gránit védnevű bányateleké 60.000 tonna/év. Azaz az összes szállított mennyiség maximálisan 350.000 tonna (1.400 tonna/nap). A 250 nap és 24 tonnás szállítási súlyt figyelembe véve ez 59 teherjármű fordulót jelent naponta, 118 elhaladással.

Az elvégzett számítások szerit a Székesfehérvár Nagyszombati védett belterületi útvonalon az engedélyezett Székesfehérvár VI. – gránit védnevű bányatelek, a tervezett kapacitás növekedés utáni Székesfehérvár III. – gránit védnevű bányatelek és a Székesfehérvár IV. – gránit védnevű bányatelek együttes közlekedési zajterhelés növekedése mintegy +0,4 dB részarányt jelent.

A **3.3.3.** pontban foglalt előírásomat a Zajrendelet 9. § (2) bekezdése alapján határoztam meg.

A bányászati tevékenység során rezgést a földmunka gépek és a szállítójárművek mozgása okozhat. Robbantási tevékenység nem lesz. A lakott területek nagy távolsága miatt az alkalmazott mobil gépek rezgéshatása nem fog jelentkezni a védett helyeken.

Az előzetes vizsgálati dokumentációban foglaltak szerint a Zaj.hat.R.-ben meghatározott, emberre ható rezgés terhelési határértékek teljesülése biztosított.

**Fentiekre tekintettel a tervezett kapacitásbővítés zajvédelmi szempontból nem minősül jelentős környezethasználatnak, így környezeti hatásvizsgálati eljárás lefolytatása nem indokolt.**

**Éghajlatvédelem:**

A dokumentáció tartalmazta a tevékenységgel kapcsolatban az éghajlatváltozással szembeni érzékenységre vonatkozó elemzést. A megállapítás szerint:

A beruházás helyszínén található eszközöket és folyamatokat nem befolyásolja az éghajlatváltozás.

A termelési tényezők (munkaerő, víz, energia, nyersanyagok, félkész termékek és alkatrészek) mennyiségét, minőségét és/vagy árát nem befolyásolja az éghajlatváltozás.

Termékek (beleértve a saját előállítású vagy vásárolt közbenső termékeket) mennyiségét, minőségét és/vagy árát nem befolyásolja az éghajlatváltozás.

Közlekedési kapcsolatokat, a munkaerő, inputok és termékek szállításának megbízhatóságát nem befolyásolja az éghajlatváltozás.

A projekt által előállított termékek vagy szolgáltatások iránti keresletet nem befolyásolja az éghajlatváltozás.

A projekt helyszín környezetében található meglévő eszközök és infrastruktúrák sérülékenységét és adaptációs képességét nem befolyásolja a projekt.

A telepítési hely és a hatásterület Magyarországon belül átlagosan kitett a paraméter változásokra.

***Megállapítások további érdemi kérdések vonatkozásában***

*A környezetvédelmi hatósági és igazgatási feladatokat ellátó szervek kijelöléséről* szóló 624/2022. (XII. 30.) Korm. rendelet (a továbbiakban: 624/2022. Korm. rendelet) 11. § (1) bekezdése alapján *„(…) a területi környezetvédelmi hatóság a 3. mellékletben meghatározott szakkérdéseket is vizsgálja,* ha a 3. melléklet szerinti előzetes vizsgálati (…) eljárásban a 3. mellékletben megjelölt feltételek fennállnak.

A Környezetvédelmi Hatóság a módosított előzetes vizsgálati dokumentáció alapján érintett szakkérdések vizsgálatáról is gondoskodott.

**Környezet- és település-egészségügyi szempontból** (624/2022. Korm. rendelet 3. számú melléklet 3. pont):

Közegészségügyi szempontból megállapítható, hogy az elkészített dokumentáció eleget tesz a R.-nek, *a felszín alatti vizek védelméről* szóló 219/2004. (VII. 21.) Korm. rendeletnek, *a felszíni vizek minősége védelmének szabályairól* szóló 220/2004. (VII. 21.) Korm. rendeletnek, *a környezeti zaj- és rezgésterhelési határértékek megállapításáról* szóló 27/2008. (XII.3.) KvVM – EüM együttes rendeletnek, valamint az egyéb hatályos közegészségügyi rendelkezéseknek és engedélyezhető a **4.1 pontban** foglalt előírásokkal.

**Kulturális örökségvédelmi szempontból** (624/2022. Korm. rendelet 3. számú melléklet 4. pont):

A tárgyi beruházás Székesfehérvár 020197/2-3 hrsz.-ú ingatlanán a közhiteles nyilvántartás alapján a 100185 egyedi azonosítószámú régészeti lelőhelyet érinti.

A **4.2.1.** pontban előírt örökségvédelmi hatástanulmányt *a kulturális örökség védelmével kapcsolatos szabályokról* szóló 68/2018. (IV. 10.) Korm. rendelet (a továbbiakban: Kr.) 87. § (4) bekezdés b) pontja értelmében szükséges elkészíttetni.

A **4.2.2-4.2.3**. pontokban tett előírásokat az örökségvédelmi érdekeknek megfelelően tettem.

A szakkérdés vizsgálat jogalapja: a 624/2022. Korm. rendelet 3. számú melléklet 4. pontja, *a kulturális örökség védelméről* szóló 2001. évi LXIV. törvény vonatkozó rendelkezései, illetve a Kr. 87. § (1) bekezdése és 88. § (1) bekezdése.

**A termőföldre gyakorolt hatások szempontjából** (624/2022. Korm. rendelet 3. számú melléklet 6. pont):

A bányászati tevékenység és a kapacitásbővítés a következő székesfehérvári ingatlanokat érinti: 020196/2 hrsz. [a) legelő, b) kivett anyagbánya], 020195/3, 020196/5, 020197/1 hrsz. (kivett anyagbánya), 020183/4 [a) legelő, b) kivett kőbánya], 020185/1 hrsz. [a) legelő, b) kivett kőbánya], melyek szomszédságában találhatók termőföldek.

A benyújtott dokumentáció taglalja, hogy a bányászat első lépése a letakarítás, amikor is a felső termőréteget, valamint a fedő meddő réteget távolítják el, és ezeket a bányatelek határán kialakított területen egymástól elkülönítve deponálják, illetve a bányatelken belül létesített meddőhányóra szállítják. Ezeket a bányászati tevékenység befejezését követően a rekultiváció során használják fel. A csatolt dokumentáció 3.9.3.1. fejezete szerint szennyvíz nem keletkezik a bánya területén, mobil illemhelyek állnak a dolgozók rendelkezésére, melyet rendszeresen elszállítanak. 6.2.2. fejezete kellő mértékben kitér a talajra, mint hatásviselő földtani közegre.

A talajvédelmi hatóság hatásköre *a termőföld védelméről* szóló 2007. évi CXXIX. törvény (a továbbiakban: Tfvt.) 32. § (1) bekezdése alapján a termőföldekre terjed ki. A Tfvt. 2. § 19. pontja szerint a termőföld az a földrészlet, mely az ingatlan-nyilvántartásban szántó, szőlő, gyümölcsös, kert, rét, legelő (gyep), nádas vagy fásított terület művelési ágban van nyilvántartva.

624/2022. (XII. 30.) Korm. rendelet 3. melléklet 6. pontja alapján a talajvédelmi hatóság az előzetes vizsgálati eljárásban akkor vizsgálja a termőföldre gyakorolt hatásokat, ha az eljárás termőföldön, vagy azzal szomszédos földrészleten megvalósuló beruházás vagy tevékenység engedélyezésére irányul.

Tekintettel a fentiekre, a talajvédelmi szakkérdés vizsgálata a tárgyi ingatlanok legelő művelési ágú alrészletei, valamint környező termőföldek tekintetében indokolt.

A **4.3.1–4.3.3.** pontokban talajvédelmi előírásokat tettem, melynek jogalapja a Tfvt. 32. § (1), 53. § (1) bekezdései és 54. §, *a földművelésügyi hatósági és igazgatási feladatokat ellátó szervek kijelöléséről* szóló 383/2016. (XII. 2.) Korm. rendelet 52. § (1) bekezdés, a 624/2022. (XII. 30.) Korm. rendelet 11. § (1) bekezdés, és 3. melléklet 6. pontja.

**A termőföld mennyiségi védelme szempontjából** (624/2022. Korm. rendelet 3. számú melléklet 8. pont)

A kapacitásbővítéssel járó bányászati tevékenység a meglévő anyagbányákon túl termőföldet érint, így a termőföld igénybevételének megkezdése időpontjában az igénybevevőnek rendelkeznie kell a termőföld végleges illetve időleges más célú hasznosítását engedélyező véglegessé vált határozatokkal (**4.4.1.** pont).

A szakkérdés vizsgálat jogalapja: *a termőföld védelméről szóló* 2007. évi CXXIX törvény 7. § (1) bekezdése, *a földművelésügyi hatósági és igazgatási feladatokat ellátó szervek kijelöléséről szóló* 383/2016. (XII. 2.) Korm. r. 1.§ a) pontja, a 36.§ b) pontja, illetékességét a 37.§ (1) bekezdése, 3.§ (3) bek. b) pontja, *a fővárosi és vármegyei kormányhivatalokról, valamint a járási (fővárosi kerületi) hivatalokról szóló* 568/2022. (XII. 23.) Korm. rendelet 2. § (1) bekezdése állapítja meg.

**Az erdőre gyakorolt hatások az erdő-igénybevétel engedélyezhetőségének szempontjából** (624/2022. Korm. rendelet 3. számú melléklet 7. pont)

A Pest Vármegyei Kormányhivatal Földművelésügyi és Erdészeti Főosztály Erdőfelügyeleti Osztálya PE/ERDŐ/4028-2/2024 számú szakkérdés-vizsgálatában az előzetes vizsgálati eljárást lezáró határozat kiadásával a **4.5** pontban tett előírással egyetért.

Indokolása az alábbiakat tartalmazza:

*„A Fejér Vármegyei Kormányhivatal Környezetvédelmi, Természetvédelmi és Hulladék-gazdálkodási Főosztálya (továbbiakban: eljáró hatóság) 2024. május 13-án érkeztetett megkeresésében fenti tárgyban indult eljárásban kérte a Pest Vármegyei Kormányhivatal Földművelésügyi és Erdészeti Főosztályt (továbbiakban: erdészeti hatóság), hogy a környezetvédelmi és természetvédelmi hatósági és igazgatási feladatokat ellátó szervek kijelöléséről szóló 624/2022. (XII.30.) Korm. rendelet (továbbiakban: Korm. rendelet) 3. számú melléklet 7. pontjában meghatározott szakkérdés tekintetében a hatósági feladat ellátásához szükséges szakmai álláspontját adja meg.*

*A fenti jogszabály alapján az erdészeti szempontból vizsgálandó szakkérdés a következő:*

*ha az eljárás erdőt érint, és ugyanezt a szakkérdést korábban önálló eljárásban vagy szakhatóságként nem vizsgálták:*

*a) az erdőre gyakorolt hatások vizsgálata,*

*b) ha az eljárás során vizsgált beruházás vagy tevékenység erdő igénybevételével jár, akkor az a) pontban foglaltakon túl az erdő igénybevétel engedélyezhetőségének a vizsgálata.*

*A megküldött dokumentációt áttekintve megállapítottam, hogy a szóban forgó tevékenység érinti a Székesfehérvár 020187/3 hrsz-ú földrészleten fekvő Székesfehérvár 62 L és 62 P erdészeti azonosítójú erdőrészletet, tehát a tevékenység erdő igénybevételével is jár.*

*Az erdőről, az erdő védelméről és az erdőgazdálkodásról szóló 2009. évi XXXVII. tv. (Evt.) 78. § (1) bekezdése szerint erdőt igénybe venni csak kivételes esetben, a közérdekkel összhangban lehet. Mivel a fentiek szerinti bánya bővítés területe Székesfehérvár Megyei Jogú Város Szabályozási Tervében „Kb-B” - „különleges beépítésre nem szánt terület - nyersanyag-kitermelés (bánya) terület” övezeti besorolásban van, így a közérdekkel való összhangot igazoltnak tekintem.*

*Az Evt. 78. § (2) bekezdése szerint az erdő igénybevételéhez az erdészeti hatóság előzetes engedélye szükséges. Ezért erdőt érintően a tényleges munka csak az erdészeti hatóság erdő igénybevételét engedélyező, végleges határozata alapján kezdhető meg.*

*Megállapítottam továbbá, hogy a tervezett beruházás – az igénybe venni tervezett erdőkön túl – a környező erdőkre előreláthatólag káros hatást nem gyakorol.*

*A Pest Vármegyei Kormányhivatal Földművelésügyi és Erdészeti Főosztályának hatáskörét és illetékességét a földművelésügyi hatósági és igazgatási feladatokat ellátó szervek kijelöléséről szóló 383/2016. (XII. 2.) Korm. rendelet 11. § (1) bekezdése és 2. számú melléklete állapítja meg.”*

***Szakhatósági állásfoglalás***

Az Ákr. 55. § (1) bekezdése értelmében törvény vagy a szakhatóságok kijelöléséről szóló kormányrendelet közérdeken alapuló kényszerítő indok alapján az ügyben érdemi döntésre jogosult hatóság számára előírhatja, hogy az ott meghatározott szakkérdésben és határidőben más hatóság (a továbbiakban: szakhatóság) kötelező állásfoglalását kell beszereznie.

*Az egyes közérdeken alapuló kényszerítő indok alapján eljáró szakhatóságok kijelöléséről* szóló 531/2017. (XII. 29.) Korm. rendelet 1. § (1) bekezdése, valamint az 1. számú melléklet 9. táblázatának 2. és 3. pontjai alapján tárgyi eljárásba szakhatóságot kell bevonni.

Fentiek alapján az eljárás során megkerestem a Fejér Vármegyei Katasztrófavédelmi Igazgatóságot mint szakhatóságot, hogy a hatáskörébe tartozó szakkérdésekre kiterjedően, jogszabályi előírásoknak megfelelő állásfoglalását szíveskedjen részemre megküldeni.

A **Fejér Vármegyei Katasztrófavédelmi Igazgatóság Hatósági Osztály 35700/4314-3/2024.ált. számú** szakhatósági állásfoglalásában hozzájárult az előzetes vizsgálati eljárás lezárásához jelen határozat **5.1.** pontjában foglaltak szerint. A szakhatósági állásfoglalás indoklása a következő:

*„A Fejér Vármegyei Kormányhivatal Környezetvédelmi, Természetvédelmi és Hulladékgazdálkodási Főosztálya FE/KTF/8705-8/2024.iktatószám alatt a Fejér Vármegyei Katasztrófavédelmi Igazgatóság (a továbbiakban: Vízügyi Hatóság) szakhatósági állásfoglalását kérte a Székesfehérvár III.– gránit és a Székesfehérvár IV. – gránit védnevű bányatelkeken folytatott külszíni bányászati tevékenység kitermelési kapacitás bővítésének előzetes vizsgálata tárgyában indult eljárás lefolytatására.*

*A megkeresése mellékleteként megküldésre került a Sziklai Mérnöki Iroda Kft. által készített „A SZÉKESFEHÉRVÁR III. ÉS IV. (CSÚCSOSHEGY) – GRÁNITMURVA VÉDNEVŰ BÁNYATELKEN FOLYTATOTT BÁNYÁSZATI TEVÉKENYSÉG KAPACITÁSNÖVELÉS ELŐZETES VIZSGÁLATI DOKUMENTÁCIÓ” című tervdokumentációt és mellékleteit.*

*A tervdokumentáció és a rendelkezésemre álló nyilvántartási adatok alapján az alábbiakat állapítottam meg:*

*A Mészkő és Dolomit Kft. (1091 Budapest, Üllői u. 81. V.em. 44.), mint bányavállalkozó, a „Székesfehérvár III. – gránit”, valamint a Székesfehérvár IV. – gránit védnevű bányatelken bányászati tevékenység végzésére jogosult, a Közép-Dunántúli Környezetvédelmi, Természetvédelmi és Vízügyi Felügyelőség 13807/2013. ügy és 83917/2013. ikt. számú környezetvédelmi működési engedély határozata alapján.*

*A tevékenység engedélyezett termelési kapacitása 100.000 tonna/év.*

*A bányavállalkozó a termelési kapacitást az igények növekedése miatt 200.000 tonna/év-re kívánja növelni.*

*A „Székesfehérvár III. – gránitmurva”bányatelek főbb jellemzői:*

*Érintett ingatlanok: Székesfehérvár 020195/3, 020195/2, 020196/1, 020196/2, 020196/3, 020196/4, 020196/5, 020196/6, 020197/1, 020197/2, 020197/3, 020174, 020192/4 hrsz.*

*A bánya területe: 20 ha 7284 m2*

*A bányatelek alaplapja: + 138,0 mBf*

*A bányatelek fedőlapja: + 170,4 mBf*

*A kitermelt ásványi nyersanyag: gránit, gránitmurva*

*A bányaművelési rendszer: felszíni típusú külfejtés*

*A „Székesfehérvár III. – gránitmurva”bányatelek főbb jellemzői:*

*Érintett ingatlanok: Székesfehérvár 020195/4, 020190/2, 020183/2, 020183/3, 020183/4, 020184, 020185/1, 020185/2, 020186, 020187/3, 020187/4, 020192/1, 020192/2, 020192/3, 14451 hrsz.*

*A bánya területe: 10 ha 5933 m2*

*A bányatelek alaplapja: + 138,0 mBf*

*A bányatelek fedőlapja: + 170,4 mBf*

*A kitermelt ásványi nyersanyag: gránit, gránitmurva*

*A bányaművelési rendszer: felszíni típusú külfejtés*

*A telephelyekem alkalmazott bányászati technológiai az alábbi résztevékenységekből áll: letakarítás, jövesztés, feldolgozás, rakodás, szállítás, meddőanyag elhelyezés, rekultiváció.*

*A tervezett bányászati tevékenység ismertetése, felszíni és felszín alatti vizekre gyakorolt hatása:*

*A vizsgált terület földtani szempontból a Velencei-hegységhez tartozik. annak nyugati nyúlványa. A Velencei hegység fő tömegét a biotitos gránit alkotja, mely a felszínen erősen elmállott.*

*A bányatelkek felszíni vizet, vízfolyást nem érintenek. A bányához legközelebbi vízfolyás, a Császárvíz mintegy 500 m-re KÉK-re folyik DDK-i irányba, a Velencei-tó felé.*

*A bányatelkek nagy részén területére hulló csapadék elszivárog a murvásodott gránit felszínén, azonban a Székesfehérvár III. – gránitbánya területén három helyen a bányagödörben olyan vízzáró szálban álló kőzettel határolt területek alakultak ki, amelyek időszakosan (időjárástól függően) természetes úton megtelnek csapadékkal és a vizet a tartós száraz időszakokig tárolják. Az ezekben összegyűjtött vizet felhasználják a terület és a szállító utak pormentesítésére.*

*A hegység területén talajvíz nem fordul elő, csak a peremi völgytalpakon. Mélysége ott 2-6 m között váltakozik. Mennyisége jelentéktelen. Az eddigi bányászat során talajvizet nem érintettek.*

*A tágabb térségben a pannónia rétegekeben tárolt rétegvizek nyugalmi vízszintje 110-115 mBf körül van, tehát kb. 20 m mélyen a bányatalpak alatt.*

*A bányászati tevékenységnek technológia vízigénye nincs, ezért ilyen jellegű szennyvizek nem keletkeznek.*

*A dolgozók szociális ellátása érdekében a mobil illemhelyet helyeznek el, amelyben keletkező szennyvizet szerződés szerint szállítja el a bérbeadó.*

*A bányászati tevékenységhez kapcsolódóan, a kiporzás csökkentése érdekében locsolást végeznek a bányaterületen, a szállító utakon és az osztályozás során, melyhez előreláthatólag kb. 1000 m3 /év locsolóvizet kívánnak felhasználni. A vízvételezés engedélyezett vízkivételi kútból és/vagy a közműhálózatról történik. A bánya területén sem felszíni, sem felszín alatti vízkivétel nem történik. Palackos ivóvizet biztosítanak a dolgozóknak.*

*A bányászat szakszerű végzése és a munkagépek megfelelő karbantartása mellett, a tevékenység nem veszi igénybe és nem terheli a felszíni és felszín alatti vizeket.*

*A vizsgált terület szennyeződés-érzékenységi besorolása a felszín alatti vizek védelméről szóló 219/2004. (VII. 21.) Korm. rendelet 7. § (4) bekezdésén alapuló 1:100.000-es méretarányú érzékenységi térkép (érzékenységi alkategóriák szerinti térkép) alapján a kutatási terület a felszín alatti vizek állapota szempontjából* ***kevésbe érzékeny terület*** *(a R. 2.melléklet 2. a pontja alapján)*

*A terület üzemelő, ill. távlati ivóvízbázis előzetesen lehatárolt, ill. hatósági határozatban kijelölt hidrogeológiai védőidomát, védőövezet- és védőterület-rendszerét nem érinti.*

*A rendelkezésre álló dokumentációk alapján, a hatáskörömbe utalt kérdéseket megvizsgálva megállapítottam, hogy a tervezett tevékenység megvalósítását kizáró ok – vízvédelmi szempontból – nem merült fel, a tevékenység a rendelkező részben felsorolt feltételek teljesítése esetén vízügyi és vízvédelmi érdeket nem sért, abból jelentős környezeti hatások nem származnak.*

*Az előírásaim alapja a felszín alatti vizek védelméről szóló 219/2004. (VII.21.) Kormányrendelet (továbbiakban: faviR.) 10. § (1) bekezdése alapján, valamint általános felszín alatti vízvédelmi szempontok.*

*Végzésem ellen az általános közigazgatási rendtartásról szóló 2016. évi CL. törvény 112. §-a értelmében önálló fellebbezésnek nincs helye, az csak az eljárást lezáró határozat, ennek hiányában az eljárást megszüntető végzés elleni fellebbezésben támadható meg.*

*A Fejér Vármegyei Katasztrófavédelmi Igazgatóság hatáskörét a vízgazdálkodásról szóló 1995. évi LVII. törvény 28. § (1) bekezdése a vízgazdálkodási hatósági jogkör gyakorlásáról szóló 72/1996. (V.22.) Korm. rendelet (továbbiakban: Vhr.) 1. § (1) bekezdése, a vízvédelmi hatáskörömet a környezet védelmének általános szabályairól szóló 1995. évi LIII. törvény 66/A. §,és a vízügyi igazgatási és a vízügyi, valamint a vízvédelmi hatósági feladatokat ellátó szervek kijelöléséről szóló 223/2014. (IX.4.) Korm. rendelet (továbbiakban: 223/2014 Korm. rendelet) 10. § (1) bekezdés 4. pontja, a vízügyi és vízvédelmi illetékességemet a 223/2014 Korm. rendelet 10. § (2) bekezdése és az 2. mellékletének 4. pontja állapítja meg.*

*Szakhatósági állásfoglalásomat az Ákr. 55.§ (1) bekezdésére tekintettel, az egyes közérdeken alapuló kényszerítő indok alapján eljáró szakhatóságok kijelöléséről szóló 531/2017. (XII.29.) Korm. rend. 1. számú melléklet 9. táblázat 2. és 3. pontja alapján, mint területi vízügyi és vízvédelmi hatóság adtam meg.”*

***Ügyféli jogállás elismerése, nyilatkozattétel, megkeresés***

A R. 1. § (6b) bekezdése szerint, a környezetvédelmi hatóság az előzetes vizsgálati eljárásában a tevékenység telepítési helye szerinti település önkormányzata ügyfélnek minősül, aki a környezetvédelmi hatóság által megküldött kérelem és mellékletei tekintetében a kézhezvételtől számított 15 napon belül nyilatkozhat. Ennek megfelelően Székesfehérvár Megyei Jogú Város Önkormányzatának ügyféli jogállását az FE/KTF/8705-10/2024. iktatószámú végzésben elismertem.

Az Ákr. 25. § (1) bekezdés b) pontja alapján, a hatóság – legalább ötnapos határidő tűzésével – más szervet vagy személyt kereshet meg, ha az eljárás során szükséges adattal vagy irattal más rendelkezik.

A R. 5. § (2) bekezdés cb) pontja alapján a környezetvédelmi hatóságnak jogszabály által előírt kötelezettsége vizsgálni a tervezett tevékenységnek a településrendezési tervvel való összhangját.

A fentiek alapján az előzetes vizsgálati eljárás során az FE/KTF/8705-11/2024. iktatószámú végzésben megkerestem **Székesfehérvár Megyei Jogú Város Önkormányzatát**.

**Székesfehérvár Megyei Jogú Város Polgármesteri Hivatala Főépítész Iroda** 25/258-3/2024. ügyszámon az alábbi nyilatkozatot tette, melyhez mellékelte a Szabályozási terv kivonatot és a TSZT kivágatot:

*„Székesfehérvár Megyei Jogú Város hatályos településrendezési eszközei:*

* *Székesfehérvár Megyei Jogú Város Önkormányzat Közgyűlése 492/2019. (VII.12.) számú határozata Székesfehérvár Megyei Jogú Város Településszerkezeti Tervéről (a továbbiakban:* ***TSZT****)*
* *Székesfehérvár Megyei Jogú Város Helyi Építési Szabályzatáról 17/2019. (VII.12.) önkormányzati rendelet (a továbbiakban:* ***HÉSZ****)*

*A TSZT a tárgyi bányaterületekkel érintett telkeket „Ek”- Tervezett közjóléti erdő területfelhasználásba sorolja. A TSZT jogot és kötelezettséget nem keletkeztet. A tervezett közjóléti erdőterület besorolás a távlati rekultivációs célt határozza meg.*

*A HÉSZ 2. mellékletét képező Szabályozási terv a különleges, beépítésre nem szánt területen belül -nyersanyag-kitermelés (bánya) terület, „****Kb-B****” jelű övezetbe sorolja:*

***a Székesfehérvár III.*** *(Csúcsoshegyi gránitmurvabánya) -* ***gránitmurva bányaterületen*** *a 020195/3; 020195/2; 020196/2; 020196/4; 020196/5; 020197/1; 020197/2 hrsz-ú ingatlanokat, valamint részben a 020174; 020196/1; 020196/3; 020196/6; 020197/3 hrsz-ú ingatlanokat.*

*A bányatelek lehatárolt területével részben - kis területsávokkal - érintett 020192/4 hrsz-ú ingatlan viszont teljes területével* ***Ev*** *jelű védelmi rendeltetésű erdő övezetbe sorolt, ahol bánya üzemeléséhez szükséges építmények nem helyezhetők el (HÉSZ 185. § (1) bek.).*

*A HÉSZ nyersanyag-kitermelés (bánya) terület, „****Kb-B****” jelű övezetbe sorolja a* ***Székesfehérvár IV.*** *(Csúcsoshegyi gránitmurvabánya) -* ***gránitmurva bányaterületen:***

*020195/4; 020185/1; 020185/2; 020192/1, 020192/2 hrsz-ú ingatlanokat, valamint részben a 020183/2; 020183/3; 020183/4; 020184; 020190/2; 020187/4; 020186 és a 020187/3 hrsz-ú ingatlanokat.*

*A bányatelek lehatárolt területével részben - kis területsávokkal - érintett 020192/3 hrsz-ú ingatlan teljes területével* ***Ek*** *jelű közjóléti rendeltetésű övezetbe sorolt, valamint a 14451 hrsz-ú ingatlan teljes területével* ***Lke-6.11*** *jelű kertvárosias lakóterületek építési övezetbe tartozik, ahol bánya üzemeléséhez szükséges építmények nem helyezhetők el (HÉSZ 185. § (3) bek. és 120. § (2) bek.).*

*A HÉSZ 193. §-a a „****Kb-B****” jelű övezetre vonatkozóan az alábbiakat rögzíti:*

*„A nyersanyag-kitermelés (bánya) terület „Kb-B” jelű övezetébe sorolt a működő nyersanyagkitermelés (bánya) területe, melyben kizárólag a bánya üzemeléséhez szükséges építmények helyezhetők el. Az övezet területén a mezőgazdasági járművek közlekedésére alkalmas út akkor szüntethető meg, ha az az övezet területén, más nyomvonalon kiváltásra került, és legalább 4 méter széles közhasználat elől el nem zárt magánútként kialakításra került.”*

***Különleges beépítésre nem szánt terület övezeteinek helyi szabályozással meghatározott határértékei***

*(Kivonat a HÉSZ 4. számú mellékletéből)*

|  |  |  |  |  |  |
| --- | --- | --- | --- | --- | --- |
| *övezet jele* | *Beépítési mód* | *A kialakítható telek legkisebb területe (m²)* | *A megengedett legnagyobb beépítettség (%)* | *Megengedett legnagyobb épületmagasság (m)* | *Legkisebb zöldfelület [%]* |
| ***Kb-B*** | *SZ* | *-* | *10* | *4,5* | *20* |

*A HÉSZ 193. § előírásainak a tervezett tevékenység megfelel, az előzetes vizsgálati dokumentáció szerint a bánya üzemeléséhez szükséges - mobil illemhely és melegedő - építmények vannak telepítve, melyek a bánya területén dolgozók igényeit elégítik ki. A dokumentáció szerint a tervezett tevékenység megvalósítása során mezőgazdasági járművek közlekedésére alkalmas út megszüntetése nem történik.*

***Fentiek alapján nyilatkozzuk, hogy a tervezett tevékenység az előzetes vizsgálati dokumentáció alapján a fent felsorolt ingatlanokat tekintve nem ellentétes a jelenleg hatályos településrendezési eszközökkel.***

*Tájékoztatom, hogy a hatályos településrendezési eszközök módosítása az érintett telkek tekintetében nincs folyamatban.”*

**Székesfehérvár Megyei Jogú Város Címzetes Főjegyzője** (a továbbiakban: Címzetes Főjegyző) 10/240-4/2024. számú levelében az alábbi nyilatkozatot tette:

*„A megkereséshez csatolt előzetes vizsgálati dokumentációt - készítő: Sziklai Mérnöki Iroda Kft. Sziklai Árpád környezetvédelmi szakértői nyilvántartási szám: SZKV-hu/07-0690, SZKV-vf/07-0690; 8000 Székesfehérvár, Zichy liget 11. fszt. 4. (2024. május) – áttanulmányoztam.*

*Az* ***Igazgatási és Környezetvédelmi Iroda*** *a kapacitásbővítés engedélyezéséhez az alábbi nyilatkozatot adja:*

***A Székesfehérvár III. bányatelek É-i, ÉK-i része helyi jelentőségű védett természeti terület****. Az itt található erdők és az azokat kísérő (többnyire erőteljesen cserjésedő) gyepes területek a Jancsár-völgy részét képezik, mely mind a tájhasználatban, mind a domborzati adottságai folytán élesen (védőtöltéssel és domborzatilag) elkülönül a bányaterülettől. Székesfehérvár Megyei Jogú Város Önkormányzati Közgyűlésének a Székesfehérvár Jancsár-völgy helyi védetté nyilvánításáról szóló 6/2015. (I.20.) számú rendelete alapján védett természeti terület. A Székesfehérvár, Jancsár-völgy helyi jelentőségű természetvédelmi terület védett természeti területekkel érintett ingatlanjainak helyrajzi számai a következők:* ***020196/1, 020196/3, 020196/4,*** *020197/8b, 020197/8c, 020197/8d, 020197/8f, 020197/8g, 020199/12b, 020199/13b, 020199/14b, 020199/1a, 020199/1b, 020199/1c, 020200/1a, 020200/1b, 020200/2, 020200/4, 020200/5 (a* ***félkövérrel*** *jelzett ingatlanok a Székesfehérvár III. bányatelek területére esnek).*

*A „Mészkő és Dolomit” Kőbányászati és Ásványfeldolgozó Kft. Székesfehérvár külterületén a 020174, 020192/4, 020195/2-3, 020196/1-6, 020197/1-3 hrsz-ú, valamint a 14451, 020183/2-4, 020184, 020185/1-2, 020186, 020187/2-3, 020190/2, 020192/1-3, 020195/4 hrsz-ú bányatelken gránitbányászattal foglalkozik. A tervezési terület nem érint országos jelentőségű védett természeti területet, Natura 2000 területet és az Országos Ökológiai Hálózat elemeit.*

*A Jancsár-völgy helyi jelentőségű három védett ingatlanját és azok 15 méteres környezetét Bányavállalkozó bányaművelésbe nem kívánja vonni, a bányaművelés a védett terület és annak 15 méteres védősávjának határáig kívánja megvalósítani.*

*A nyilatkozat megadás érdekében a Városfejlesztési és Üzemeltetési Igazgatóság Közlekedési Irodája, illetve Főkertészi Iroda megkeresésre került.*

*A* ***Közlekedési Iroda*** *a szakvéleményében rögzítette, hogy a kapacitás bővítéséhez az alábbiak szerint járul hozzá:*

*A bányák szállítási útvonalaként az Aranybulla emlékmű keleti oldalán megvalósított szállító út jelölendő ki az alábbi feltételekkel, valamint határidőig. A szállítási útvonal Nagyszombati út és bányák közötti szakasza szilárdburkolattal nem rendelkezik, ezért a környezeti porterhelésének csökkentése érdekében, az időjárási körülmények figyelembevételével az útszakaszt locsolni szükséges.*

*A bányák megközelítését biztosító szállítási útvonalának lehetőségeire, valamint megvalósíthatóságára 2024. december 31-ig vizsgálatot kell végezni. A lehetséges alternatívákat a vizsgálat folyamatában Székesfehérvár Megyei Jogú Város Önkormányzatával egyeztetni szükséges. Amennyiben a vizsgálat eredménye alapján új szállítási útvonal kijelölésére születik meg a döntés, akkor az új szállítási útvonalat 2025. december 31-ig meg kell építeni, és arra a szállítási forgalmat át kell helyezni.*

*Az előírt vizsgálatnak ki kell térni Kisfalud városrész érintettségére, valamint Kisfalud jelenlegi beépített területe és Nagyszombati utca között a HÉSZ-ben tervezett lakóterület érintettségére.*

*2025. december 31. után a kapacitás bővítéssel történő bányaművelés feltétele, hogy a bányák a szállítása forgalma a vizsgálatok alapján meghatározott szállítási útvonalon legyen biztosított.*

***Az Aranybulla sétány szállítási útvonalként nem jelölhető ki, az igénybe nem vehető.***

*A 2024. december 31-g elvégzendő vizsgálatnak részének kell lennie a szállítási útvonalak forgalmi terhelésre kitérő alkalmassági és környezeti hatásvizsgálatának. A vizsgálat eredménye alapján határozandó meg a beavatkozás szükségességének mértéke, vagy az újonnan kiépítendő út nyomvonala, kiépítettsége, az útvonallal érintett területek védelme.*

***A Főkertészi Iroda*** *a 2022. május 25-én kelt, 10/172-9/2022. számú nyilatkozatban foglaltakat továbbra is fenntartja, miszerint a Székesfehérár III. bányatelek helyrajzi szám szerinti lehatárolása: 020195/3, 020195/2, 020196/1, 020196/2, 020196/3, 020196/4, 020196/5, 020196/6, 020197/1, 020197/2, 020197/3, 020174 hrsz-ú ingatlanok. Ezen ingatlanok közül a 020196/4, 0230196/1 és a 020196/3 hrsz-ú ingatlanok a helyi védettségű Székesfehérvár, Jancsár-völgyi természetvédelmi terület részét képezik. Ebből kifolyólag ezeken a területeken, valamint a 020196/6 hrsz-ú útnak a 020196/4 és 020196/1 hrsz-ú ingatlanok közé eső területrészén semmilyen bányászati tevékenység nem végezhető. Ezen területek sértetlenségének biztosítása érdekében a védelemmel érintett ingatlanok határától számítva legalább 15 m széles védősávot kell biztosítani. A korábbiakban ezen biztonsági sávon belül került kialakításra a bánya védőtöltése, mely engedély nélküli beavatkozás a Székesfehérvár, 020196/1 és 020196/4 hrsz-ú ingatlanokat érintette. A hasonló természetkárosító beavatkozás elkerülése érdekében a bányászathoz kapcsolódó védőtöltést oly módon kell kialakítani, hogy a védőtöltés a 15 m széles biztonsági sávon kívülre essen, a biztonsági sávban földmunkavégzés, védműépítés ne történjen.*

*Tekintettel arra, hogy a bányatelken belül is előfordulnak természeti értékek, azok megőrzése és a természetvédelmi károkozások megelőzése érdekében a kapacitásnövelést követően a bányászati tevékenység csak úgy folytatható, ha annak során kiemelt figyelmet fordítanak a vizsgálati dokumentációban foglalt élővilágvédelmi javaslatok és vállalt intézkedések tényleges megvalósítására.*

*Fentiekre tekintettel, a természetvédelmet szolgáló intézkedések rögzítése indokolt a környezetvédelmi engedélyben.*

*A bányák működtetése során kiemelt figyelmet kell fordítani az újonnan kialakított, szállítási útvonalként használt bányaút rendszeres locsolására a szállítás által okozott terhelés (porszennyezés) csökkentése érdekében.”*

Az Alaptörvény 34. cikk (1) bekezdés első mondata szerint a helyi önkormányzat és az állami szervek a közösségi célok elérése érdekében együttműködnek.

Az előzetes vizsgálati eljárás során az Önkormányzat által tett nyilatkozat – figyelemmel a R. 1. § (6b) bekezdése szerint biztosított jogállására – ügyféli nyilatkozat.

A fentiekre figyelemmel vizsgáltam a rendelkezésemre álló dokumentumokat, melyek alapján az alábbiak állapíthatóak meg:

A R. 3. számú mellékletének 19. pontja szerinti tervezett Tevékenység megnevezése: *„Egyéb bányászat (amennyiben nem tartozik az 1. számú mellékletbe), kivéve az önállóan létesített ásványfeldolgozó üzemet”*, valamint az ehhez kapcsolódó Küszöbérték, feltétel: *„méretmegkötés nélkül”*.

*A bányászatról* szóló 1993. évi XLVIII. törvény (a továbbiakban: Bányászati tv.) 49. §-ának 4. pontja alapján:

*„„Bányászat (bányászati tevékenység)”: ásványi nyersanyagok kutatása, feltárása és kitermelése, az e tevékenységek során keletkező hulladékok kezelése, valamint az ásványvagyon-gazdálkodás.*

*Bányászati tevékenységnek minősül:*

*a) a kitermelt ásványi nyersanyag helyben végzett feldolgozása, a szénhidrogén-bányászatban az ásványi nyersanyag továbbfeldolgozásra vagy továbbfelhasználásra való alkalmassá tétele, különösen a propán-bután kinyerés, a gazolin feldolgozás vagy brikettgyártás,*

*b) a haszonanyagok helyben végzett készletezése,*

*c) a bánya szüneteltetése, bezárása, a szénhidrogénmező felhagyása,*

*d) a bányászati tevékenység befejezését követő tájrendezés,*

*e) a szénhidrogén tárolására alkalmas földtani szerkezetek kutatása, tárolásra történő kialakítása, igénybevétele és bezárása,*

*f) a geotermikus energia kutatása, kinyerése és hasznosítása,*

*g) az a)–f) pontokban meghatározott tevékenységek során keletkezett hulladék kezelése, továbbá*

*h) a bányavállalkozó bányászati tevékenysége során felszín alatti víz járulékos kitermelését* *követően a kitermelt felszín alatti vízben oldott állapotban lévő ásványi nyersanyag kinyerése is.”*

A fentiekre és a R. 4. számú melléklet 1. pont bh) alpontjában foglaltakra figyelemmel kiemelendő, hogy a szállítás nem bányászati tevékenység, hanem ahhoz kapcsolódó művelet.

A FE/KTF/10997-23/2023. iktatószámú környezetvédelmi működési engedély (kelt: 2023. október 17.; végleges: 2023. október 20,; a továbbiakban: környezetvédelmi működési engedély) 4.1.9 pontjának első mondata szerint: *„A bánya szállítási útvonalát 2025. december 31-ig felül kell vizsgálni.*”

A Címzetes Főjegyző jelen eljárásban megküldött – fent idézett – 10/240-4/2024. számú levelében foglaltak szerint ugyanakkor a *„bányák megközelítését biztosító szállítási útvonalának lehetőségeire, valamint megvalósíthatóságára 2024. december 31-ig vizsgálatot kell végezni” […] Amennyiben a vizsgálat eredménye alapján új szállítási útvonal kijelölésére születik meg a döntés, akkor az új szállítási útvonalat 2025. december 31-ig meg kell építeni, és arra a szállítási forgalmat át kell helyezni.”*

1. Az Ákr. 3. § második mondatában foglaltakra figyelemmel a hatóság hivatalból állapítja meg a tényállást, határozza meg a bizonyítás módját és terjedelmét.
2. Az Ákr. 62. § (1) bekezdése szerint, ha a döntéshozatalhoz nem elegendőek a rendelkezésre álló adatok, a hatóság bizonyítási eljárást folytat le.
3. Az Ákr. 62. § (4) bekezdése szerint, a hatóság szabadon választja meg a bizonyítás módját, és a rendelkezésre álló bizonyítékokat szabad meggyőződése szerint értékeli.

A Környezetvédelmi Hatóságra hiánypótlás keretében benyújtásra került (FE/KTF/8705-15/2024. számon iktatva) a kérelmezők között létrejött MDKFT 48-2/24. iktatószámú bérleti, alvállalkozási és termeltetési szerződés kivonata (kelt: Székesfehérvár, 2023. december 15.; hatályba lépett: 2024. január 1-jével), melynek 8. pont második bekezdése többek között a következőket tartalmazza: *„[…] Ezen felül szükséges egy új, K-i irányú kiszállítási útvonal megépítése 2025.12.31-ig. Jelenleg ezen kiszállítási útvonal tervezése folyamatban van […]”*.

A fentiekre figyelemmel a rendelkezésre álló dokumentumokat értékeltem és megállapítottam, hogy a bányászati tevékenységhez kapcsolódó szállítási útvonal felülvizsgálata, illetve egy új kiszállítási útvonal megépítésére vonatkozó határidő megállapítása kapcsán a tényállás további tisztázása nem szükséges, ugyanakkor a környezetvédelmi működési engedélyt a kapacitás bővítés mellett a szállítási útvonalra vonatkozó előírás tekintetében is módosítani kell, melyre figyelemmel jelen határozat **2.1** és **3.2.9** pontjában rendelkeztem.

A szállítási útvonal vizsgálatával összefüggésben felhívom a figyelmet a R. 3. számú mellékletének 87. pontjában foglaltakra, mely szerint a környezetvédelmi hatóság előzetes vizsgálatban hozott döntésétől függően környezeti hatásvizsgálatra kötelezett tevékenység:

„Közutak és közforgalom elől el nem zárt magánutak, kerékpárutak (amennyiben nem tartozik az 1. számú mellékletbe)

- a) országos közút építése (amennyiben nem tartozik az 1. számú mellékletbe)

- b) országos közút fejlesztése 1 km hossztól

- c) az előző pontokba nem tartozó országos közút, helyi közút, a közforgalom elől el nem zárt magánút és kerékpárút védett területen, Natura 2000 területen, barlang védőövezetén méretmegkötés nélkül.

***Összefoglalás***

Magyarország Alaptörvénye - (2011. április 25.) P) cikk (1) bekezdése szerint, a természeti erőforrások, különösen a termőföld, az erdők és a vízkészlet, a biológiai sokféleség, különösen a honos növény- és állatfajok, valamint a kulturális értékek a nemzet közös örökségét képezik, amelynek védelme, fenntartása és a jövő nemzedékek számára való megőrzése az állam és mindenki kötelessége.

A Kvt. 6. § (1) bekezdés a) pontja értelmében a környezethasználatot úgy kell megszervezni és végezni, hogy a legkisebb mértékű környezetterhelést és igénybevételt idézze elő.

A Kvt. 6. § (2) bekezdése szerint, a környezethasználatot az elővigyázatosság elvének figyelembevételével, a környezeti elemek kíméletével, takarékos használatával, továbbá a hulladékképződés csökkentésével, a természetes és az előállított anyagok visszaforgatására és újrafelhasználására törekedve kell végezni.

**A rendelkezésre álló adatok és dokumentumok, továbbá a szakhatósági állásfoglalás és a megkeresésre adott nyilatkozat alapján összefoglalóan megállapítható, hogy a tervezett tevékenység megvalósításából sem az egyes környezeti elemekre, sem azok rendszerére nem feltételezhető olyan jelentős hatás, amely a környezeti hatásvizsgálati eljárás lefolytatását szükségessé tenné. A tervezett tevékenység egységes környezethasználati engedélyhez nem kötött.**

***A döntést megalapozó további jogszabályhelyek***

**A fentiekre tekintettel a Környezetvédelmi Hatóság *a környezet védelmének általános szabályairól* szóló 1995. évi LIII. törvény (továbbiakban: Kvt.) 71. § (1) bekezdés *a)* pontja, illetve a R. 5. § (2) bekezdésének ac) pontja, 5. § (3) bekezdése, valamint 3. sz. mellékletének 19. és 130. pontjai értelmében, az Ákr. 81. § (1) bekezdésére figyelemmel a rendelkező részben foglaltak szerint döntött.**

A tervezett tevékenység megkezdése előtt beszerzendő engedélyekre vonatkozó tájékoztatást a **2. pont** tartalmazza a R. 5. § (2) bekezdésének ac) pontjára figyelemmel.

A Hatóságnál kérelmezni szükséges az FE/KTF/10997-23/2023. iktatószámú környezetvédelmi működési engedély módosítását, melyről a **2.1** pontban rendelkeztem.

A tervezett kitermelési kapacitás bővítésére vonatkozó műszaki üzemi terv beszerzésének szükségességéről a **2.2** pontban rendelkeztem *a bányászatról szóló* 1993. évi XLVIII. törvény vonatkozó rendelkezései alapján.

Tekintve, hogy a beruházás termőföldet érint, így a termőföld igénybevételének megkezdése időpontjában az igénybevevőnek rendelkeznie kell a termőföld végleges más célú hasznosítását engedélyező véglegessé vált határozattal, így a **2.3** pontban foglaltak szerint rendelkeztem.

A Kvt. 71. § (3) bekezdése értelmében a környezetvédelmi hatóság az (1) bekezdés szerinti határozatát – annak véglegessé válására tekintet nélkül – közhírré teszi. A **7.** pontban rendelkeztem a határozat Környezetvédelmi Hatóságnál történő kifüggesztéséről és az internetes honlapon történő megjelentetésről.

A R. 5. § (6) bekezdése szerint a környezetvédelmi hatóság a tárgyi határozatot megküldi az eljárásban részt vett önkormányzatok jegyzőinek, akik a környezetvédelmi hatóság által megjelölt időpontban gondoskodnak a határozat teljes szövegének közhírré tételéről. A környezetvédelmi hatóság a közhírré tételre a határozat megküldésétől számított nyolcadik napnál korábbi időpontot nem határozhat meg. A jegyző a határozat közhírré tételét követő öt napon belül tájékoztatja a környezetvédelmi hatóságot a közhírré tétel időpontjáról, helyéről, valamint a határozatba való betekintési lehetőség módjáról.

Fentiek alapján jelen határozatom **8.** pontjában rendelkeztem arról, hogy Székesfehérvár Megyei Jogú Város Önkormányzati Hivatal Címzetes Főjegyzője,mint a tevékenységgel érintett település (**Székesfehérvár**) jegyzője a határozat kézhezvételétől számított 8. napon gondoskodjon a határozat teljes szövegének nyilvános közzétételéről.

**Kérem a Tisztelt Jegyzőt, hogy a határozat közzétételét követő 5 napon belül a közzététel időpontjáról, helyéről, valamint a határozatba való betekintési lehetőség módjáról a Környezetvédelmi Hatóságot tájékoztatni szíveskedjen, a R. 5. § (6) bekezdésének megfelelően.**

Székesfehérvár Megyei Jogú Város Önkormányzat Közgyűlése *Székesfehérvár Jancsár-völgy helyi védetté nyilvánításáról szóló* 6/2015 (I.20.) önkormányzati rendeletének 8. §-a szerint, a természetvédelmi terület őrzését, megóvását, károsításának megelőzését a Székesfehérvár Városgondnoksága Kft. (8000 Székesfehérvár, Szent Vendel u. 17/a.) látja el.

# **A fentiekre figyelemmel jelen határozatomat tájékoztatásul megküldöm a Székesfehérvár Városgondnoksága Kft. részére.**

# *A környezetvédelmi és természetvédelmi hatósági eljárások igazgatási szolgáltatási díjairól* szóló 14/2015. (III. 31.) FM rendelet (a továbbiakban: Díjr.) 2. § (1) bekezdése szerint igazgatási szolgáltatási díjat kell fizetni a Díjr. 1-4. mellékletében meghatározott eljárásokért. A Díjr. 1. számú mellékletének 35. pontja szerint jelen eljárás igazgatási szolgáltatási díja 250 000,- Ft, amely az Ügyfél által megfizetésre került. Az eljárás során egyéb eljárási költség nem merült fel.

*Az eljárási költségekről, az iratbetekintéssel összefüggő költségtérítésről, a költségek megfizetéséről, valamint a költségmentességről szóló* 469/2017. (XII. 28.) Korm. rendelet 1. § (1) bekezdés 2. pontja alapján a közigazgatási hatósági eljárásban eljárási költség: az igazgatási szolgáltatási díj. Az Ákr. 129. § (1) bekezdése szerint, az eljárási költséget a hatóság összegszerűen határozza meg, és dönt a költség viseléséről, illetve a megelőlegezett költség esetleges visszatérítéséről. A Környezetvédelmi Hatóság az eljárási költség viseléséről a fentiekre figyelemmel, az Ákr. 81. § (1) bekezdése alapján rendelkezett a **9.** pontban.

A jogorvoslatról az Ákr. 112–114. §-ában, *a közigazgatási perrendtartásról szóló* 2017. évi I. törvény 13., 37., 39., 50. §-ában, továbbá a XV. és XVI. fejezeteiben foglaltak alapján adtam tájékoztatást a határozat **10.** pontjában.

Ezúton tájékoztatom az érintetteket, hogy az Ákr. 82. § (1) bekezdése értelmében a döntés a közléssel véglegessé válik. Az Ákr. 85. § (5) bekezdése szerint, ha törvény vagy kormányrendelet másként nem rendelkezik, a döntés közlésének napja *a)* az a nap, amelyen azt írásban vagy szóban közölték, vagy *b)* a hirdetmény kifüggesztését követő tizenötödik nap.

Az Ákr. 55. § (4) bekezdése értelmében a szakhatóság döntése az eljárást befejező döntés elleni jogorvoslat keretében támadható meg.

A Környezetvédelmi Hatóság az ügyintézést a jelen döntés közlése iránti intézkedéssel (hirdetményi úton történő közlésével, illetve elektronikus úton történt továbbításával) lezárta, így az ügyintézési határidőt megtartottnak tekinti.

A *környezetvédelmi hatósági nyilvántartás vezetésének szabályairól* szóló 58/2019. (XII. 18.) AM rendelet szerint jelen határozat nyilvántartásba vételéről gondoskodtam.

A Környezetvédelmi Hatóság a döntését a624/2022. Korm. rendelet 5. § (1) bekezdés *c)* pontja és (2) bekezdése, *a természetvédelmi hatósági és igazgatási feladatokat ellátó szervek kijelöléséről* szóló 625/2022. (XII. 30.) Korm. rendelet (a továbbiakban: 625/2022. Korm. rendelet) 6. § (1) bekezdés *c)* pontja és (2) bekezdése, valamint *a hulladékgazdálkodási hatóság kijelöléséről* szóló 124/2021. (III. 12.) Korm. rendelet (a továbbiakban: 124/2021. Korm. rendelet) 1. § (1) bekezdés *a)* pontja alapján, aKvt. 71. § (1) bekezdés *a)* pontja szerinti hatáskörében, valamint a 624/2022. Korm. rendelet 2. § (1) bekezdése, a 625/2022. Korm. rendelet 2. § (1) bekezdése, illetve a 124/2021. Korm. rendelet 1. § (2) bekezdése szerinti illetékességére tekintettel hozta meg.

A kiadmányozási jog gyakorlása a fővárosi és vármegyei kormányhivatalok szervezeti és működési szabályzatáról szóló 15/2024. (VI. 28.) KTM utasítása és a Fejér Vármegyei Kormányhivatal vezetőjének a kiadmányozásról szóló 2/2023. (II. 20.) utasítása alapján történt.

Székesfehérvár, *időbélyegző szerint*

**Dr. Tanárki Gábor**

főispán

nevében és megbízásából

**Rákóczi Mária**

osztályvezető